Yohane 3 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 3:1-36\nYesu ne Nikodemo (1-21)\nAwo foforo (3-8)\nOnyankopɔn dɔ wiase (16)\nAdanse a etwa to a Yohane dii wɔ Yesu ho (22-30)\nNea ofi soro no (31-36)\n3 Ná Farisini bi wɔ hɔ a ne din de Nikodemo+ a na ɔyɛ Yudafo panyin. 2 Ɔno na ɔbaa Yesu nkyɛn anadwo+ bɛka kyerɛɛ no sɛ: “Rabi,+ yenim sɛ woyɛ ɔkyerɛkyerɛfo a wufi Onyankopɔn nkyɛn aba, efisɛ obiara ntumi nyɛ nsɛnkyerɛnne+ a woyɛ yi, gye sɛ Onyankopɔn ka ne ho.”+ 3 Na Yesu buaa no sɛ: “Nokware, nokware, meka kyerɛ wo sɛ, sɛ wɔansan anwo obi bio*+ a, ɔrentumi nhu Onyankopɔn Ahenni+ no.” 4 Nikodemo bisaa no sɛ: “Obi a wanyin de, ɛbɛyɛ dɛn na wɔatumi awo no? Obetumi asan akɔ ne maame yam bio ama wɔawo no anaa?” 5 Ɛnna Yesu buae sɛ: “Nokware, nokware, meka kyerɛ wo sɛ, sɛ wɔamfa nsu+ ne honhom+ anwo obi a, ɔrentumi nkɔ Onyankopɔn Ahenni mu. 6 Nea wofi ɔhonam mu awo no no yɛ ɔhonam, na nea wofi honhom mu awo no no yɛ honhom. 7 Mma ɛnnyɛ wo nwonwa sɛ meka kyerɛɛ wo sɛ: Ɛsɛ sɛ wɔsan wo mo bio. 8 Mframa bɔ kɔ nea ɛpɛ biara. Mote sɛ ɛrebɔ, nanso munnim baabi a efi ne baabi a ɛrekɔ. Saa ara na obiara a wofi honhom mu awo no+ no te.” 9 Ɛnna Nikodemo bisaa no sɛ: “Ɛbɛyɛ dɛn na eyinom atumi ayɛ yiye?” 10 Yesu buaa no sɛ: “Wokyerɛkyerɛ Israelfo, ɛnna wunnim eyinom? 11 Nokware, nokware, meka kyerɛ wo sɛ, nea yenim na yɛka, na nea yɛahu na yedi ho adanse, nanso mo de, munnye adanse a yedi no ntom. 12 Sɛ maka asaase so nsɛm akyerɛ mo na munnye nni a, ɛbɛyɛ dɛn na sɛ meka ɔsoro nsɛm kyerɛ mo a, mubegye adi? 13 Afei nso, onipa biara mforo nkɔɔ ɔsoro,+ gye nea osian fii ɔsoro+ no, onipa Ba no. 14 Na sɛnea Mose maa ɔwɔ no so wɔ sare no so+ no, saa ara na ɛsɛ sɛ wɔma onipa Ba no so,+ 15 sɛnea ɛbɛyɛ a obiara a obegye no adi no benya daa nkwa.+ 16 “Na Onyankopɔn dɔ wiase paa. Ɛno nti, ɔde ne Ba a ɔwoo no koro+ no mae, na obiara a ogye no di no ansɛe,* na mmom wanya daa nkwa.+ 17 Na Onyankopɔn ansoma ne Ba no amma wiase sɛ ommebu wiase atɛn, na mmom sɛ wɔmfa no so nnye wiase nkwa.+ 18 Obiara a ogye no di no, wɔremmu no atɛn.+ Nea onnye nni no, wɔabu no atɛn dedaw, efisɛ wannye Onyankopɔn Ba+ a ɔwoo no koro no din anni. 19 Nea enti a wobu atɛn* ne sɛ: hann no aba wiase,+ nanso nnipa dɔ sum sen hann no, efisɛ wɔn nnwuma yɛ bɔne. 20 Na obiara a ɔyɛ akyiwade no tan hann no, na ɔmma hann no ho, sɛnea ɛbɛyɛ a ne nnwuma renna adi.* 21 Na obiara a ɔyɛ adepa* no ba hann no ho,+ na ada adi sɛ ne nnwuma sɔ Onyankopɔn ani.” 22 Eyi akyi no, Yesu ne n’asuafo no kɔɔ Yudea nkuraa ase, na ɔne wɔn tenaa hɔ kakra, na ɔbɔɔ nkurɔfo asu.*+ 23 Ná Yohane nso rebɔ nkurɔfo asu wɔ Ainon a ɛbɛn Salim, efisɛ na nsu pii wɔ hɔ,+ na nnipa kɔɔ so baa hɔ ma ɔbɔɔ wɔn asu.+ 24 Saa bere no, na wonnya mfaa Yohane nkɔtoo afiase.+ 25 Na akyinnyegye bi baa Yohane asuafo ne Yudani bi ntam. Ná ɛfa ahodwira ho. 26 Enti wɔbaa Yohane nkyɛn bɛka kyerɛɛ no sɛ: “Rabi, ɔbarima a na ɔne wo wɔ Yordan agya a wudii ne ho adanse+ no, hwɛ, ɔrebɔ nkurɔfo asu, na nnipa nyinaa rekɔ ne nkyɛn.” 27 Yohane buaa wɔn sɛ: “Onipa rentumi nnya biribi, gye sɛ wɔde fi soro ama no. 28 Mo ara mudi me adanse sɛ mekae sɛ, ‘Ɛnyɛ mene Kristo no,+ na mmom wɔasoma me adi n’anim.’+ 29 Nea ayeforo no wɔ no no, ɔno ne ayeforokunu+ no. Na ayeforokunu no adamfo de, sɛ ogyina hɔ, na ɔte ayeforokunu no nne a, n’ani gye paa. Enti m’anigye adi mu. 30 Ɛsɛ sɛ ɔkɔ so dɔre,* na me de, me so huan.”* 31 Nea ofi soro+ no, ɔsen obiara. Nea ofi asaase so no fi asaase so, na ɔka asaase so nsɛm. Nea ofi soro no, ɔsen obiara.+ 32 Nea wahu na wate no, ɛno na odi ho adanse,+ nanso obiara nnye n’adanse no ntom.+ 33 Nea ogye n’adanse no di no de n’ahyɛnsode atim so* sɛ Onyankopɔn yɛ ɔnokwafo.+ 34 Efisɛ nea Onyankopɔn asoma no no ka Onyankopɔn nsɛm,+ na Onyankopɔn de honhom no ma ma ɛboro so.* 35 Agya no dɔ Ɔba no,+ na ɔde nneɛma nyinaa ahyɛ ne nsa.+ 36 Nea ogye Ɔba no di no wɔ daa nkwa;+ nea ontie Ɔba no rennya* nkwa,+ na Onyankopɔn abufuhyew remfi no so da.+\n^ Ebetumi nso akyerɛ, “sɛ wɔanwo obi amfi soro.”\n^ Anaa “anyera.”\n^ Anaa “Nea wogyina so bu atɛn.”\n^ Anaa “wɔrenyi ne nnwuma ho ntɛn.”\n^ Anaa “ɔyɛ nea ɛyɛ nokware.”\n^ Ɛda adi sɛ Yesu maa n’asuafo no akwankyerɛ ma wɔbɔɔ nkurɔfo asu, na ɛnyɛ sɛ Yesu no ara na ɔbɔɔ nkurɔfo asu. Hwɛ Yohane 4:2.\n^ Anaa “dɔɔso.”\n^ Anaa “me so tew.”\n^ Anaa “asɔ ano.”\n^ Anaa “Onyankopɔn mfa honhom no mma nketenkete; ɔnkari honhom no na ɔde ama.”\n^ Anaa “renhu.”


Забур 3 CARS - Nnwom 3 AKCB\nDawid dwom a ɔtoe bere a ɔreguan afi ne babarima Absalom anim.\n1Awurade, hwɛ sɛnea mʼatamfo dɔɔso fa!\ndodow no ara na wɔsɔre tia me!\n2Bebree no ara ka fa me ho se,\n“Onyankopɔn rennye no.”\n3Nanso wo, Awurade, woyɛ nkatabo a atwa me ho ahyia\nmʼanuonyam, nea Ɔpagyaw me ti.\n4Meteɛ mu su frɛ Awurade,\nna ogye me so fi ne bepɔw kronkron no so.\n5Metɔ hɔ na meda a,\nminyan bio, efisɛ Awurade ma migyina.\n6Merensuro atamfo mpem mpem a\nwɔatwa me ho ahyia no.\nGye me, me Nyankopɔn!\nBobɔ mʼatamfo nyinaa abogye;\nna tutu amumɔyɛfo se.\n8Awurade hɔ na ogye fi ba.\nMa wo nhyira mmra wo nkurɔfo so.\nAKCB : Nnwom 3


Yohane Adiyisɛm 5 NA-TWI - 启示录 5 CCB | Biblica\nYohane Adiyisɛm 5 NA-TWI - 启示录 5 CCB\nYohane Adiyisɛm 5\nNsɔwano nhoma no\n1Mihui sɛ nea ɔte ahengua so no kita nhoma bi wɔ ne nsa nifa mu. Na wɔakyerɛw akyiri ne anim nyinaa a wɔde nsɔwano ason asosɔw ano. 2 Mihuu ɔbɔfo tumfoɔ bi a ɔde nne kɛse kae se, “Hena na ɔfata sɛ obue nsɔwano no na obue nhoma no mu?” 3 Nanso wɔannya obiara a ɔwɔ soro anaa asase so anaa asase ase a otumi buee nhoma no mu hwɛɛ mu.\n4 Misui yiye efisɛ, wɔannya obiara a ɔfata sɛ obue nhoma no ano na ɔhwɛ mu.\n5 Afei ɔpanyin baako ka kyerɛɛ me se, “Nsu. Hwɛ! Gyata a ofi Yuda abusuakuw mu a, ɔyɛ Dawid aseni adi nkonim, na obetumi abue nsɔwano ason no na wabue nhoma no ano.”\n6 Afei mihuu oguammaa bi sɛ ogyina ahengua no mfinimfini a ateasefo baanan no ne mpanyimfo no atwa ne ho ahyia. Wohwɛ a na ɛsɛ nea wɔakum Oguammaa no. Na ɔwɔ mmɛn ason ne aniwa ason a egyina hɔ ma Onyankopɔn ahonhom ason no a wɔasoma wɔn aba wiase no. 7 Oguammaa no kogyee nhoma no fii nea ɔte ahengua so no nsa nifa mu. 8 Ɔyɛɛ saa no, ateasefo baanan no ne mpanyimfo aduonu anan no butubutuw Oguammaa no anim. Na wɔn mu biara kita sanku ne sika ayowa a aduhuam a Onyankopɔn nkurɔfo de bɔ mpae wɔ mu.\n9 Wɔtoo dwom foforo se, “Wofata sɛ wofa nhoma no na wubue ne nsɔwano no. Efisɛ, wokum wo, na ɛnam wo wu so ma wɔtɔɔ nnipa fii abusua biara, kasa biara, ɔman biara ne nkurɔfo biara mu maa Onyankopɔn. 10 Woayɛ wɔn asɔfo ahemman sɛ, wɔnsom yɛn Nyankopɔn, na wobedi asase so hene.”\n11 Bio mehwɛe, tee abɔfo mpempem nka. Na wɔatwa ahengua no ne ateasefo baanan no ne mpanyimfo no ho ahyia 12 reto dwom dennen se, “Ɛsɛ sɛ Onyankopɔn a wokum no no nya tumi, ahonya, nyansa ne ahoɔden ne nidi ne anuonyam ne nkamfo!”\n13 Na metee sɛ abɔde a wɔwɔ soro, asase so, asase ase ne abɔde biara a wɔwɔ po mu ne abɔde biara a wɔwɔ wiase nyinaa reto dwom se, “Nhyira ne nidi ne anuonyam ne tumi nka nea ɔte ahengua no so ne Oguammaa no daa daa!” 14 Abɔde anan no gyee so se, “Amen!” Na mpanyimfo no butubutuw hɔ somee.\nNA-TWI : Yohane Adiyisɛm 5


Atemmufoɔ 14 ASCB - मत्ती 14 NCA\nSamson Awadeɛ Ne Nʼaborɔme No\n1Dabi a na Samson wɔ Timna14.1 Timna yɛ kuro bi a na ɛwɔ Dan (Yos 19.43). Na Filistifoɔ te saa kuro yi mu ansa na Israelfoɔ rebɛfa hɔ. no, ɔhunuu Filistini ababaawa bi. 2Ɔsane kɔɔ efie no, ɔka kyerɛɛ nʼagya ne ne maame sɛ, “Mahunu Filistini ababaawa bi wɔ Timna a mepɛ sɛ meware no.”\n3Nʼagya ne ne maame ampene so kaa no anibereɛ so sɛ, “Enti, yɛn abusua yi mu anaa Israelfoɔ yi mu, ɔbaa baako mpo nni mu a wotumi ware no? Adɛn na ɛsɛ sɛ wokɔ Filistifoɔ abosonsomfoɔ mu kɔpɛ ɔyere?”\nNanso, Samson ka kyerɛɛ nʼagya sɛ, “Kɔyɛ ne ho adeɛ ma me. Ɔno ara na mepɛ.” 4Nʼagya ne ne maame anhunu sɛ Awurade na ɔreyɛ nʼadwuma, repɛ akwannya bi a ɔbɛfa so atia Filistifoɔ a saa ɛberɛ no na wɔdi Israelfoɔ so.\n5Samson ne nʼawofoɔ rekɔ Timna no, gyata ba bi to hyɛɛ Samson so wɔ beaeɛ bi a ɛbɛn Timna bobe nturo. 6Amonom hɔ ara, Awurade Honhom baa ne so wɔ ahoɔden mu, na ɔde ne nsa hunu waee gyata no apantan. Ɔwaee te sɛ deɛ ɔrewae abirekyie ba bi apantan. Nanso, wanka deɛ ɔyɛeɛ yi ankyerɛ nʼawofoɔ. 7Samson duruu Timna no, ɔne ɔbaa no kasaeɛ na nʼani gyee ne ho.\n8Akyire no a ɔresane akɔ Timna akɔhyia ayeforɔ no, ɔmane kɔhwɛɛ gyata no funu no. Ɔhunuu sɛ nwowa kuo akɔyɛ ɛwoɔ wɔ mu. 9Ɔkɔtii ɛwoɔ no bi dii wɔ ɛkwan so. Ɔmaa nʼawofoɔ no bi ma wɔdiiɛ. Nanso, wanka ankyerɛ wɔn sɛ ɔnyaa ɛwoɔ no wɔ gyata funu no mu.\n10Afei, ɛberɛ a nʼagya reyɛ ahoboa ama awaregyeɛ no, Samson too ɛpono wɔ Timna, sɛdeɛ amanneɛ kyerɛ saa ɛberɛ no. 11Wɔtoo nsa frɛɛ mmeranteɛ aduasa a wɔfiri kuro no mu sɛ wɔmmɛka ne ho. 12Samson ka kyerɛɛ wɔn sɛ, “Momma menka aborɔme bi nkyerɛ mo. Sɛ nnanson apontoɔ yi mu, motumi yi ano a, mɛma mo serekyetam ntadeɛ aduasa ne ntadeɛ ahodoɔ bi nso aduasa. 13Sɛ moantumi anyi ano nso a, mo nso mobɛma me serekyetam ntadeɛ aduasa ne ntadeɛ ahodoɔ bi nso aduasa.”\nWɔka kyerɛɛ no sɛ, “Ka aborɔme no ma yɛntie.”\n14Ɔkaa no sɛ,\n“Deɛ ɔdie mu na wɔnya biribi a wɔdie;\nɔhoɔdenfoɔ mu na ɔdɛ firi ba.”\nNnansa akyi no, na wɔntumi nyii ano.\n15Ne nna ɛnan soɔ no, wɔkɔka kyerɛɛ Samson yere sɛ, “Gye aborɔme no mmuaeɛ firi wo kunu hɔ ma yɛn, anyɛ saa a, yɛbɛhye wo ne wʼagya fie ama wɔawu. Motoo nsa frɛɛ yɛn wɔ ha sɛ morebɛsisi yɛn anaa?”\n16Enti, Samson yere de su baa ne nkyɛn bɛkaa sɛ, “Wonnɔ me. Wotan me! Woaka aborɔme bi akyerɛ me nkurɔfoɔ, nanso, wonkyerɛɛ me aseɛ.”\nSamson buaa ne yere no sɛ, “Saa ara na mʼagya ne me maame nso menkyerɛɛ wɔn aseɛ. Na adɛn enti na ɛsɛ sɛ meka kyerɛ wo?” 17Enti, ɔsu guu ne so biribiara ɔne no wɔ hɔ. Ɔkɔɔ so saa ara nna a aka na apontoɔ no aba nʼawieeɛ nyinaa. Nnanson so no, ɛsiane ha a ɔhaa no enti, ɔkyerɛɛ no aseɛ. Ɔno nso kaa aborɔme asekyerɛ no kyerɛɛ mmeranteɛ no.\n18Na nnanson so, ansa na owia rebɛtɔ no, kuro no mu mmarima baa Samson nkyɛn bɛkyerɛɛ no aseɛ sɛ,\n“Ɛdeɛn na ɛyɛ dɛ sene woɔ?\nƐdeɛn na ɛwɔ ahoɔden sene gyata?”\nSamson buaa wɔn sɛ, “Sɛ mo ne ɔfatwafoɔ no antu agyina, anka morennya aborɔme no asekyerɛ.”\n19Afei, Awurade Honhom de ahoɔden kɛseɛ bi baa ne so. Ɔkɔɔ Askelon14.19 Na Askelon yɛ Filistia kuro. kuro mu. Ɔkunkumm mmarima aduasa faa wɔn agyapadeɛ nyinaa. Ɔde wɔn ntadeɛ maa mmarima a wɔyii aborɔme no ano no. Na Samson bo annwo deɛ ɛbaeɛ no ho yie enti ɔkɔɔ ne fie na ɔne nʼawofoɔ kɔtenaeɛ. 20Enti, wɔde ne yere no maa ɔbarima a na ɔdi Samson nan ase wɔ wɔn ayeforɔhyia mu no awadeɛ.\nASCB : Atemmufoɔ 14


Малахия 4 CARS - Malaki 4 ASCB\n1“Ampa ara, ɛda no reba; ɛbɛdɛre te sɛ fononoo. Ahomasofoɔ ne nnebɔneyɛfoɔ nyinaa bɛyɛ wiradwaneɛ, na saa da a ɛreba no, wɔde ogya bɛto mu,” sɛdeɛ Asafo Awurade seɛ nie. “Ɛrenka nhini anaa dubaa ɛmma wɔn. 2Nanso, mo a mode anidie ma me din no, tenenee awia bɛpue ama mo, na ɛde ayaresa bɛba. Na mobɛpue na moahurihuri te sɛ anantwie mma a wɔabue wɔn afiri wɔn buo mu. 3Na mobɛtiatia atirimuɔdenfoɔ so; wɔbɛyɛ nsõ wɔ mo nan ase, da a mɛyɛ saa nneɛma yi.” Sɛdeɛ Asafo Awurade seɛ nie.\n4“Monkae mʼakoa Mose mmara ne ahyɛdeɛ a mede maa no wɔ Horeb so sɛ ɔmfa mma Israelfoɔ nyinaa.\n5“Mɛsoma Odiyifoɔ Elia aba mo nkyɛn, ansa na Awurade da kɛseɛ a ɛyɛ hu no aba. 6Ɔbɛdane agyanom akoma akɔ wɔn mma so, na wadane mma nso akoma akɔ agyanom so, anyɛ saa a, mede nnome bɛba abɛsɛe asase no.”\nASCB : Malaki 4


Nneɛma foforo a Nehemia de totoo yiye (1-31)\nWɔde ntotoso du du bae (10-13)\nƐnsɛ sɛ wogu Homeda ho fĩ (15-22)\nƆkaa wɔn anim sɛ wɔawareware ananafo (23-28)\n13 Saa da no, wɔkenkan Mose nhoma no maa ɔman no tee;+ na wohui sɛ wɔakyerɛw wom sɛ ɛnsɛ sɛ Ammonfo ne Moabfo+ ba nokware Nyankopɔn no asafo mu da,+ 2 efisɛ wɔamfa aduan* ne nsu ammehyia Israelfo no; mmom, wɔkɔbɔɔ Baalam paa sɛ ɔnnome wɔn.+ Nanso yɛn Nyankopɔn maa nnome no dan nhyira.+ 3 Bere a wɔtee Mmara no ara pɛ, wofii ase yiyii ananafo* nyinaa fii Israelfo no mu.+ 4 Ansa na wɔreyɛ eyi no, na Eliasib+ a ne busuani ne Tobia+ no na ɔyɛ ɔsɔfo a ɔhwɛ yɛn Nyankopɔn fi adekora adan* no so.+ 5 Osiesiee adekoradan* kɛse bi maa no; ɛhɔ na kan no na wɔde aduan afɔre, ɛhyɛ,* ne nneɛma foforo gu; ɛhɔ nso na aduan ne bobesa foforo ne ngo+ so ntotoso du du* a wɔahyɛ sɛ wɔmfa mma Lewifo,+ nnwontofo, ne apon ano ahwɛfo no wɔ; ná asɔfo no kyɛfa nso ka ho.+ 6 Saa bere no nyinaa na minni Yerusalem, efisɛ Babilon hene Artasasta+ ahenni afe a ɛto so 32 mu no,+ mekɔɔ ɔhene nkyɛn; akyiri yi, mesrɛɛ kwan fii ɔhene nkyɛn sɛ mepɛ sɛ mitu kwan kakra. 7 Afei mebaa Yerusalem, na mibehuu adebɔne a Eliasib+ ayɛ. Ná wasiesie adekoradan bi ama Tobia+ wɔ nokware Nyankopɔn no fi no adiwo. 8 Ɛyɛɛ me yaw paa, enti miyiyii Tobia dan mu nneɛma nyinaa fii adekoradan no mu* tow guu abɔnten. 9 Miwiei no, meka ma wɔtew adekora adan* no nyinaa ho, na mesan de nokware Nyankopɔn no fi nneɛma+ ne aduan afɔre ne ɛhyɛ*+ no guu hɔ. 10 Mibehui nso sɛ na wɔmfa Lewifo+ no kyɛfa mma wɔn+ ma enti Lewifo ne nnwontofo a na wɔyɛ adwuma no aguanguan kɔ; obiara kɔ n’asaase so.+ 11 Ɛnna m’ani beree asoafo no so,+ na mibisaa wɔn sɛ: “Dɛn nti na moabu mo ani agu nokware Nyankopɔn no fi so?”+ Afei meboaboaa wɔn ano de wɔn gyinagyinaa wɔn gyinabea bio. 12 Na Yuda nyinaa de hwiit* ne bobesa foforo ne ngo so ntotoso du du+ baa adekora adan no mu.+ 13 Afei mede adekora adan no hyɛɛ ɔsɔfo Selemia, ɔkyerɛwfo Sadok, ne Pedaia a ɔyɛ Lewini no nsa, efisɛ na wobu mmarima yi anokwafo; Matania ba Sakur ba Hanan na na ɔboa wɔn. Ná wɔn adwuma ne sɛ wɔbɛkyekyɛ wɔn nuanom kyɛfa ama wɔn. 14 O me Nyankopɔn, kae me+ wɔ eyi ho, na mma wo werɛ mmfi ɔdɔ a enni huammɔ a me Nyankopɔn fi ne ɛho nnwuma nti mada no adi no.+ 15 Saa bere no, mihui sɛ nkurɔfo a wɔwɔ Yuda reyɛ bobesa* Homeda,+ na na wɔakyekyere hwiit asoasoa mfurum a wɔde reba. Ná wɔde nsã, bobe, borɔdɔma, ne nnesoa ahorow nyinaa bi reba Yerusalem Homeda;+ na mebɔɔ wɔn kɔkɔ wɔ saa da a na wɔde tɔn nneɛma no ho.* 16 Ná Tirofo a wɔte kurow no mu no de mpataa ne aguade ahorow nyinaa bi ba bɛtɔn no Homeda+ ma nnipa a wɔte Yuda ne Yerusalem. 17 Enti m’ani beree Yuda mpanyimfo no so, na mibisaa wɔn sɛ: “Adebɔne bɛn na moreyɛ yi? Moagu Homeda no ho fĩ! 18 Ɛnyɛ eyi ara na mo agyanom yɛe a yɛn Nyankopɔn de mmusu yi nyinaa baa yɛne kurow yi so? Afei hwɛ, moda so ara regu Homeda no ho fĩ+ ama abufuhyew no ayɛ kɛse wɔ Israel so.” 19 Enti bere a Homeda reyɛ adu a esum reba wɔ Yerusalem kurow apon ano no, mekae sɛ wɔntoto apon no mu. Mesan kae sɛ mma wommmuebue, gye sɛ Homeda no atwam ansa; na mede m’ankasa m’asomfo no bi gyinagyinaa apon no ano na obiara amfa adesoa biara amma mu Homeda. 20 Ɛno nti aguadifo ne adetɔnfo a wɔtɔn aguade ahorow nyinaa bi no bɛdaa Yerusalem apon no akyi pɛnkoro ne ne mprenu so. 21 Ɛnna mebɔɔ wɔn kɔkɔ kae sɛ: “Adɛn nti na modeda ɔfasu no akyi? Sɛ moyɛ saa bio a, mɛyɛ mo ade.” Efi saa bere no, wɔamma hɔ Homeda bio. 22 Na meka kyerɛɛ Lewifo no sɛ wonnwira wɔn ho daa, na wɔmmra mmɛwɛn apon no na wɔnyɛ Homeda no kronkron.+ Eyi mu nso, O me Nyankopɔn, kae me, na hu me mmɔbɔ sɛnea wo dɔ bebrebe a enni huammɔ no te.+ 23 Saa bere no, mibehui nso sɛ Yudafo no bi awareware Asdodfo+ ne Ammonfo ne Moabfo+ mmea.+ 24 Wɔn mma no nso, na wɔn mu fã ka Asdodfo kasa, na na wɔn mu fã ka aman foforo so kasa; wɔn mu biara nni hɔ a na otumi ka Yudafo kasa. 25 Enti m’ani beree wɔn so, na medomee wɔn, na mmarima no bi nso mebobɔɔ wɔn;+ mitutuu wɔn nwi na mema wɔkaa Onyankopɔn ntam, na mekae sɛ: “Mommma mo mma mmea nnware wɔn mma mmarima, na wɔn mma mmea nso munnnye wɔn aware mmma mo mma mmarima, na mo ankasa nso monnware wɔn.+ 26 Ɛnyɛ saa nneɛma yi ara na ɛmaa Israel hene Solomon yɛɛ bɔne? Ná ɔhene biara nte sɛ ɔno+ amanaman no mu; ne Nyankopɔn dɔɔ no,+ ma enti Onyankopɔn de no sii Israel nyinaa so hene. Ɔno mpo, mmea ananafo na wɔma ɔyɛɛ bɔne.+ 27 Enti ɛyɛ nwonwa paa sɛ moawareware aman foforo so mmea de ayɛ bɔne kɛse yi de ato yɛn Nyankopɔn mmara.”+ 28 Ná ɔsɔfo panyin Eliasib+ ba Yoiada mma no mu baako+ abɛyɛ Sanbalat+ a ofi Horon no asebarima. Enti mepam no. 29 O me Nyankopɔn, mfa wɔn ho nkyɛ wɔn, efisɛ wɔagu asɔfodi ne asɔfodi apam+ ne Lewifo+ no ho fĩ. 30 Na midwiraa* wɔn ho fii amanaman mufo nneɛma a wɔde guu wɔn ho fĩ no ho, na mede asɔfo ne Lewifo no sisii wɔn nnwuma so, obiara ne n’adwuma;+ 31 anyina ne aba a edi kan nso, meyɛɛ nhyehyɛe maa wɔde bae+ wɔ ne bere mu. O me Nyankopɔn, kae me ma ensi me yiye.+\n^ Anaa “firamanfiramanfo.”\n^ Anaa “adidibea.”\n^ Nt., “wɔretiatia amoa a wokyĩ nsã wom no mu.”\n^ Ebetumi nso akyerɛ, “mebɔɔ wɔn kɔkɔ saa da no sɛ ɛnsɛ sɛ wɔtɔn nneɛma.”\n^ Anaa “metew.”


Bible Asuafo—Twee Wɔn Ho Fii Atoro Som Ho | Adesua\nƆwɛn-Aban—Nea Adesua Nsɛm Wom | November 2016\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe (North Central) Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nWɔtwee Wɔn Ho Fii Atoro Som Ho\n“Mumfi ne mu, me man.”—ADI. 18:4.\nNNWOM: 101, 93\nGyinae bɛn na Bible Asuafo a wodi kan no de akokoduru sii wɔ Babilon Kɛse no ho?\nAdɛn nti na na Yehowa asomfo hia ateɛteɛ ne nteɛso wɔ Wiase Ko I no mu, nanso dɛn na ɛno nkyerɛ?\nBere bɛn na wɔn a wɔasra wɔn no dee wɔn ho fii Babilon nkoasom mu?\n1. Dɛn na na Onyankopɔn nkurɔfo begyina so anya anidaso sɛ wɔbɛde wɔn ho afi Babilon Kɛse no ho, na nsɛmmisa bɛn na yɛrebesusuw ho?\nADESUA a edi wei anim mu no, yehuu nea ɛyɛe a Kristofo anokwafo kɔɔ Babilon nkoasom mu. Nanso anigyesɛm ne sɛ, na wɔrentena nkoasom mu daa. Sɛ obiara rentumi nne ne ho mfi wiase atoro som ahemman no tumi ase a, ɛnde anka Onyankopɔn ahyɛde a ɛne sɛ “Mumfi ne mu, me man” no bɛyɛ nea mfaso nni so. (Kenkan Adiyisɛm 18:4.) Yɛpɛ sɛ yehu bere a Onyankopɔn nkurɔfo dee wɔn ho koraa fii Babilon nkoasom mu! Nanso, nea edi kan no, ɛsɛ sɛ yebua nsɛmmisa a edidi so yi: Gyinae bɛn na Bible Asuafo no de akokoduru sii wɔ Babilon Kɛse no ho ansa na afe 1914 reba? Wiase Ko I no mu no, na yɛn nuanom no mmɔdenbɔ te sɛn wɔ asɛnka adwuma no ho? Ateɛteɛ ne nteɛso a na anuanom hia saa bere no nti na na wɔwɔ Babilon nkoasom mu anaa?\n2. Gyinae bɛn na Bible Asuafo a wodi kan no sii wɔ atoro som ho?\n2 Aka mfe kakra ma Wiase Ko I no asi no, Charles Taze Russell ne ne mfɛfo no hui sɛ nokware a ɛwɔ Bible mu no, ɛnyɛ ɛno na Kristoman mu asɔre ahorow no kyerɛkyerɛ. Ɛno nti, wogyinaa ntease a na wɔwɔ saa bere no so sii gyinae sɛ wɔne atoro som renyɛ hwee bio. November 1879 mu tɔnn na wogyinaa Kyerɛwnsɛm no so daa wɔn gyinabea adi pefee wɔ Zion’s Watch Tower nsɛmma nhoma no mu sɛ: “Asɔre biara a ɛkyerɛ sɛ ɛyɛ ɔbaabun a efĩ nkaa no a wɔde no ama Kristo aware, nanso nokwasɛm ne sɛ, ɛne wiase no (aboa no) ayɛ baako na wiase no taa n’akyi de, ɛsɛ sɛ yɛkasa tia no sɛnea kyerɛwsɛm no frɛ no aguaman asɔre,” Babilon Kɛse no.—Kenkan Adiyisɛm 17:1, 2.\n3. Dɛn pɔtee na Bible Asuafo no yɛe a na ɛkyerɛ sɛ wɔahu sɛ ɛsɛ sɛ wɔtwe wɔn ho fi atoro som ho? (Hwɛ mfonini a ɛwɔ adesua yi mfiase no.)\n3 Ná mmarima ne mmea a wosuro Onyankopɔn no nim nea ɛsɛ sɛ wɔyɛ. Wohui sɛ, sɛ wɔkɔ so taa atoro som ahyehyɛde ahorow no akyi a, wɔrennya Onyankopɔn nhyira. Enti, Bible Asuafo pii kyerɛw nkrataa de kɔmaa wɔn asɔre ahorow no sɛ wɔagyae asɔre no. Ebinom mpo kenkan wɔn nkrataa no wɔ asɔredan mu bere a na asɔremma no ahyiam. Mmeae a wɔamma wɔankenkan nkrataa no wɔ asɔredan mu no, ebinom de nkrataa no bi kɔmaa asɔreba biara. Ná wɔmpɛ sɛ wɔne atoro som yɛ biribiara bio! Sɛ ɛyɛ bere bi a na atwam a, anka nea wɔyɛe no betumi ama wɔakum wɔn mpo. Nanso, eduu bɛyɛ afe 1870 no, na aban a ɛwɔ Aman bi so ntaa asɔre no akyi sɛ kan no. Esiane sɛ na ɔmanfo a wɔwɔ aman a ɛte saa mu nsuro bio sɛ wɔbɛyɛ wɔn bɔne bi nti, wɔbɔɔ nyamesom ho nkɔmmɔ, na wotumi daa no adi pefee sɛ wɔne asɔre ahorow no nyɛ adwene wɔ nneɛma bi ho.\n4. Wiase Ko I no mu no, na Onyankopɔn nkurɔfo ne Babilon Kɛse no ntam te sɛn?\n4 Bible Asuafo no hui sɛ ɛnyɛ wɔn abusuafo, wɔn nnamfo, ne asɔremma no nkutoo na ɛsɛ sɛ wɔma wɔte sɛ wɔatwe wɔn ho afi atoro som ho. Ná ɛsɛ sɛ nnipa a wɔwɔ wiase nyinaa hu sɛ Babilon Kɛse no yɛ ɔsom a abɔ aguaman! Enti efi December 1917 kosi afe 1918 mfiase no, Bible Asuafo mpem kakraa bi a na wɔwɔ hɔ saa bere no de nsi ne ahokeka kyekyɛɛ nkratawa mmaako mmaako 10,000,000. Ná asɛm bi a wɔato din “The Fall of Babylon” (Babilon Ahweaseɛ) wɔ kratawa no mu. Saa asɛm no paa Kristoman ho ntama. Ɛmaa asɔfo no bo fuwii paa. Nanso, Bible Asuafo no ammɔ hu. Wɔkɔɔ so yɛɛ adwuma a ɛho hia yi. Ná wɔasi wɔn bo sɛ wobetie “Onyankopɔn sɛ sodifo mmom sen nnipa.” (Aso. 5:29) Dɛn na nea yɛaka yi nyinaa ma yehu? Ɛma yehu sɛ, ɛnyɛ ɔko no mu na Kristofo mmarima ne mmea bɛyɛɛ Babilon Kɛse no nkoa. Mmom no, saa bere no na wɔrede wɔn ho afi Babilon Kɛse no tumi ase, na na wɔreboa afoforo ma wɔn nso ayɛ saa ara.\nWƆDE NSI YƐƐ ASƐNKA ADWUMA NO WƆ WIASE KO I NO MU\n5. Adanse bɛn na ɛwɔ hɔ a ɛkyerɛ sɛ yɛn nuanom de nsi ne ahokeka yɛɛ asɛnka adwuma no wɔ Wiase Ko I no mu?\n5 Mfe bi a atwam no, na yɛn adwene yɛ yɛn sɛ Yehowa bo fuw ne nkurɔfo, efisɛ wɔamfa nsi ne ahokeka anyɛ asɛnka adwuma no wɔ Wiase Ko I no mu. Ɛno nti, yɛde too gua sɛ Yehowa maa Babilon Kɛse no de wɔn yɛɛ nkoa bere tiaa bi. Nanso, yɛn nuanom mmarima ne mmea anokwafo a na wɔsom Onyankopɔn wɔ afe 1914 kosi afe 1918 no kyerɛkyerɛɛ mu akyiri yi sɛ, Awurade nkurɔfo mu dodow no ara yɛɛ nea wobetumi biara maa asɛnka adwuma no kɔɔ so. Wei ho adanse a edi mũ wɔ hɔ. Yɛabehu nea ɛtoo Onyankopɔn nkurɔfo saa bere no yiye, na ama yɛate Bible mu nsɛm bi ase paa.\n6, 7. (a) Nsɛnnennen bɛn na na ehia sɛ Bible Asuafo no di so wɔ Wiase Ko I no mu? (b) Ma nhwɛso fa kyerɛ sɛ Bible Asuafo no de nsi ne ahokeka yɛɛ asɛnka adwuma no.\n6 Nokwasɛm ne sɛ, Bible Asuafo a na wɔwɔ hɔ wɔ Wiase Ko I (1914-1918) no dii adanse kɛse saa bere no. Ná asɛnka adwuma no nyɛ mmerɛw saa bere no esiane nneɛma pii nti. Yɛbɛka emu mmienu ho asɛm. Nea edi kan koraa no, adwuma titiriw a na wɔyɛ saa bere no ne sɛ, na wɔkyekyɛ Bible ho nhoma ma nkurɔfo. Bere a wiase atumfoɔ no baraa The Finished Mystery nhoma no wɔ afe 1918 mfiase no, asɛnka adwuma no bɛyɛɛ den maa anuanom pii. Ná wonsuaa sɛnea wɔde Bible nkutoo bedi adanse, na sɛ yɛbɛka a, na The Finished Mystery nhoma no na na “ɛkasa” ma wɔn. Nea ɛto so mmienu ne Spania Influensa a ɛbae afe 1918 a ekunkum nnipa pii no. Yare a ɛyɛ hu yi trɛw kɔɔ mmeae pii, na ɛma ɛyɛɛ den sɛ adawurubɔfo no betumi akɔ baabiara a wɔpɛ. Nanso, weinom ne ɔhaw afoforo nyinaa akyi no, Bible Asuafo dodow no ara yɛɛ nea wobetumi biara maa asɛnka adwuma no kɔɔ so.\nNá saa Bible Asuafo no yɛ nsi! (Hwɛ nkyekyɛm 6, 7)\n7 Afe 1914 nkutoo no, Bible Asuafo a na wɔnnɔɔso no yii “Photo-Drama of Creation” sini a na wotwa no tiawa frɛ no Drama no kyerɛɛ nnipa bɛboro 9,000,000. Nnipa ne mmoa a wɔkeka wɔn ho ne wɔn a wɔnkeka wɔn ho na na ɛwɔ sini no mu. Saa ara nso na na wɔte ɛnne nnyigyei wɔ sini no mu. Ná sini no ka nnipa asetena fi Adam so kosi Kristo Mfirihyia Apem nniso no awiei ho asɛm. Ɛde besi saa bere no, na nnipa ntumi nyɛɛ biribi a ɛte saa da. Wo de, susuw ho hwɛ. Nnipa dodow a wɔhwɛɛ sini no wɔ afe 1914 mu nkutoo no dɔɔso sen Ahenni adawurubɔfo dodow a wɔreyɛ asɛnka adwuma no wɔ wiase nyinaa nnɛ! Amanneɛbɔ kyerɛ sɛ afe 1916 no, nnipa a wɔkɔɔ asafo nhyiam wɔ United States no dodow si 809,393. Wɔn dodow kɔɔ anim koduu 949,444 wɔ afe 1918 mu. Saa Bible Asuafo no de nsi ne ahokeka yɛɛ asɛnka adwuma no!\n8. Bere a wiase ko a edi kan no rekɔ so no, ɛyɛɛ dɛn na anuanom no nsa kaa wɔn honhom fam ahiade?\n8 Wiase ko a edi kan no mu no, anuanom a wodi asafo no anim no yɛɛ nea wobetumi biara sɛ wɔbɛma Bible Asuafo a na wɔahwete no honhom fam aduan, na wɔahyɛ wɔn nkuran daa. Wei hyɛɛ anuanom den ma wɔyɛɛ asɛnka adwuma no. Richard H. Barber a saa bere no na ɔde nsi ne ahokeka reyɛ asɛnka adwuma no kae sɛ: “Yetumi boaa ahwɛfo akwantufo kakra a na wɔwɔ hɔ saa bere no, na yɛkyekyɛɛ Ɔwɛn-Aban. Ná wɔabara Ɔwɛn-Aban no wɔ Canada, nanso yetumi de bi kɔɔ hɔ. Mitumi de nhoma a wɔato din The Finished Mystery nketewa no bi menaa me nnamfo bi a na atumfoɔ no agye wɔn de no. Onua Rutherford kae sɛ yɛnyɛ amantam nhyiam ho nhyehyɛe wɔ nkurow bi mu wɔ United States atɔe fam, na yɛmma akasafo nkɔhyɛ anuanom nkuran.”\nNÁ EHIA SƐ WOYIYI WƆN MU\n9. (a) Afe 1914 ne afe 1919 ntam hɔ no, adɛn nti na na ehia sɛ wɔteɛteɛ Onyankopɔn nkurɔfo na wɔteɛ wɔn so? (b) Ɛwom sɛ na ehia sɛ wɔteɛ Bible Asuafo no so de, nanso dɛn na na ɛnkyerɛ?\n9 Bible Asuafo no yɛɛ nneɛma bi wɔ afe 1914 ne afe 1919 ntam hɔ a na ɛne Kyerɛwnsɛm mu nnyinasosɛm nhyia. Ɛwom sɛ na anuanom no wɔ koma pa de, nanso asɛm a Kyerɛwnsɛm no ka sɛ wɔmmrɛ wɔn ho ase mma wiase atumfoɔ no, na wɔnte ase yiye. (Rom. 13:1) Enti, ɛnyɛ bere nyinaa na anuanom dodow no ara tumi twee wɔn ho fii ɔko no ho. Nhwɛso bi ni. Bere a United States ɔmampanyin hyɛe sɛ wɔatu May 30, 1918 asi hɔ sɛ ɛda a wɔde bɛbɔ mpae ahwehwɛ asomdwoe no, Ɔwɛn-Aban nsɛmma nhoma no kae sɛ Bible Asuafo no nso mmɔ mpae no bi. Anuanom binom de wɔn sika koguu sikakorabea sɛ wɔmfa mfaso a wobenya wɔ so no mmoa ɔko no, na wɔn mu kakraa bi mpo kɔɔ akono a na wokurakura atuo ne asekan. Nanso, ɛbɛyɛ mfomso sɛ yɛbɛka sɛ esiane sɛ na ehia sɛ wɔteɛteɛ Bible Asuafo no na wɔteɛ wɔn so nti, ɛyɛ saa bere no na wɔkɔɔ nkoasom mu wɔ Babilon Kɛse no mu. Nokwasɛm ne sɛ, na wonim sɛ ɛsɛ sɛ wɔtwe wɔn ho fi atoro som ho. Yebetumi aka sɛ, bere a Wiase Ko I no rekɔ so no, na Bible Asuafo no atwe wɔn ho afi saa atoro som ahemman no ho awie ara ne sa.—Kenkan Luka 12:47, 48.\n10. Esiane sɛ Bible Asuafo bu nkwa sɛ ɛyɛ kronkron nti, gyinae pintinn bɛn na wosii wɔ ho?\n10 Ɛwom sɛ na Bible Asuafo no nte afã biara a Kristofo nnyina no ase yiye sɛnea yɛte ase nnɛ no de, nanso biribi wɔ hɔ a na wonim: Ɛne sɛ, Bible ka sɛ, ɛnsɛ sɛ obi kum ne yɔnko nipa. Enti ɛwom sɛ anuanom kakraa bi faa akode kɔɔ akono wɔ Wiase Ko I no mu de, nanso wosii gyinae pintinn sɛ wɔrenkum onipa biara. Wɔde anuanom binom a wosii gyinae sɛ wɔrenkum onipa biara no kogyinaa akono pɛɛ sɛnea ɛbɛyɛ a wobekunkum wɔn.\n11. Bere a Bible Asuafo no gyinaa Kyerɛwnsɛm no so sii gyinae sɛ wɔrenkɔ ɔko no, dɛn na wiase atumfoɔ no yɛe?\n11 Ɛwom sɛ gyinae a anuanom sii wɔ ɔko no mu no nyɛ nea na edi mũ paa de, nanso ɛda adi pefee sɛ ɛhyɛɛ Ɔbonsam abufuw. Ɛno nti, Ɔbonsam nam ‘mmara so de ɔhaw baa’ wɔn so. (Dw. 94:20) Ɔsahene James Franklin Bell a na ɔyɛ U. S. Sraani ne Onua J. F. Rutherford ne Onua W. E. Van Amburgh bɔɔ nkɔmmɔ bi. Ɔsahene no kae wɔ nkɔmmɔ no mu sɛ U. S. man no Asoɛe a Ɛhwɛ Atɛntrenee Ho Nsɛm So no yɛɛ wɔn adwene sɛ wɔde mmara bi bɛkɔ akɔto Mmarahyɛ Baguafo no anim ma wɔagye atom sɛ wommu obiara a ɔbɛka sɛ ɔremfa akode nkɔ ɔko no kumfɔ. Nea na ɔreka ne sɛ, Bible Asuafo no nti na na wɔpɛ sɛ wɔhyɛ saa mmara no. Ná Ɔsahene Bell bo afuw paa, na ɔka kyerɛɛ Onua Rutherford sɛ: “Ɛwom sɛ [U.S. Ɔmampanyin] Wilson amma kwan ma wɔanhyɛ saa mmara no de, nanso yenim ɔkwan a yɛbɛfa so anya mo. Sɛnea ɛte biara, yebenya mo!”\n12, 13. (a) Adɛn nti na wɔkyeree anuanom mpanyimfo baawɔtwe buu wɔn atɛn sɛ wɔnkɔda afiase mfe pii? (b) So afiasenna maa gyinae a na anuanom no asi sɛ Yehowa nkutoo na wobetie no no ano brɛɛ ase anaa? Kyerɛkyerɛ mu.\n12 Atumfoɔ no nyaa kwan bi faa so yɛɛ nea na wɔpɛ sɛ wɔyɛ no. Wɔkyeree Onua Rutherford, Onua Van Amburgh, ne anuanom baasia a na wɔka wɔn ho no. Wɔn na na wɔyɛ Ɔwɛn Aban Asafo no ananmusifo. Bere a ɔtemmufo a ɔredi wɔn asɛm no rebua wɔn fɔ no, ɔkae sɛ: “Nnaadaasɛm a saa mmarima yi reka fa nyamesom ho no yɛ hu sen German asraafo asafotow baako . . . Ɛnyɛ Aban mmaranimfo ne asraafo mpanyimfo nko na wɔkasa tia wɔn, na mmom wɔkasa tia asɔre nyinaa mu asɔfo nso. Ɛsɛ sɛ yɛtwe wɔn aso denneennen.” (Faith on the March, a A. H. Macmillan kyerɛwee, kr. 99) Na wɔtwee wɔn aso denneennen ampa. Wobuu Bible Asuafo baawɔtwe no atɛn sɛ wɔmfa wɔn nkogu afiase mfe pii wɔ Atlanta, Georgia. Nanso, bere a ɔko no baa awiei no, woyii sobo ahorow a wɔde bɔɔ wɔn no fii wɔn so.\n13 Bere a na anuanom baawɔtwe no wɔ afiase no, wokuraa Kyerɛwnsɛm mu ntease a na wɔwɔ no mu pintinn. Wɔkyerɛw krataa kɔmaa United States ɔmampanyin no sɛ: “Sɛnea wɔaka wɔ Kyerɛwnsɛm no mu no, Awurade apɛde ne sɛ, ‘Nni awu,’ enti [Amanaman Ntam Bible Asuafo] Kuw no muni biara a wahyira ne ho so ama Awurade a obefi ne pɛ mu abu ahosohyira apam a wayɛ no so no bɛhwere Onyankopɔn anim dom, na ebetumi de no akɔ ɔsɛe mu mpo. Enti kuw no mufo ahonim remma wɔn kwan mma wonkum nnipa.” Egye akokoduru paa na ama obi atumi aka asɛm a ɛte saa! Ɛda adi pefee sɛ, na anuanom no nyɛɛ wɔn adwene sɛ wobegyae wɔn mũdi mu!\nAWIEI KORAA WONYAA AHOFADI!\n14. Fa Kyerɛwnsɛm no kyerɛkyerɛ nea ɛkɔɔ so wɔ afe 1914 kosi afe 1919 no mu.\n14 Malaki 3:1-3 ka nea ɛkɔɔ so fi afe 1914 kosi afe 1919 mfiase ho asɛm. Ná bere adu sɛ woyiyi “Lewifo” a wɔasra wɔn no mu fĩ. (Kenkan.) Saa bere no, Yehowa Nyankopɔn a ɔne “Awurade nokwafo” no, ne Yesu Kristo a ɔne “apam bɔfo” no, baa honhom fam asɔrefie hɔ bɛhwɛɛ wɔn a na wɔresom wɔ hɔ no. Bere a Yehowa teɛɛ ne nkurɔfo so na ɔtew wɔn ho wiei no, na ne nkurɔfo no ayɛ krado sɛ wɔbɛyɛ adwuma a ɔde bɛma wɔn no. Afe 1919 mu no, wɔpaw “akoa nokwafo ne ɔbadwemma” no sɛ ɔmma gyidi fiefo honhom fam aduan. (Mat. 24:45) Afei na Onyankopɔn nkurɔfo ade wɔn ho afi Babilon Kɛse no tumi ase. Efi saa bere no, Yehowa adom nti, ne nkurɔfo anya Onyankopɔn apɛde ho nimdeɛ pii, na wɔanya ɔdɔ kɛse ama wɔn soro Agya no nso. Hwɛ sɛnea wɔn ani asɔ Yehowa nhyira kɛse! \n15. Dɛn na ɛsɛ sɛ yɛyɛ de kyerɛ sɛ yɛn ani sɔ sɛ yɛade yɛn ho afi Babilon Kɛse no ho?\n15 Ɛyɛ anigye paa sɛ yɛade yɛn ho afi Babilon Kɛse no nkoasom mu! Mmɔden a Satan abɔ sɛ ɔbɛpopa nokware Kristosom afi asase so koraa no ayɛ kwa. Nanso, ɛnsɛ sɛ yɛma yɛn werɛ fi nea enti a Yehowa ama yɛade yɛn ho no. (2 Kor. 6:1) Nnipadɔm pii a wɔwɔ koma pa da so ara wɔ atoro som nkoasom mu. Ehia sɛ yɛboa wɔn ma wofi mu. Yebetumi akyerɛ wɔn kwan. Ɛnde, sɛnea ɛte biara no, momma yensuasua yɛn nuanom a wɔtenaa ase wɔ afeha a etwaam no, na yɛnyɛ nea yebetumi biara mfa mmoa wɔn mma wɔnne wɔn ho!\n^  (nkyekyɛm 14) Nsɛdi pii wɔ mfe 70 nkoasom mu a Yudafo no kɔe wɔ Babilon ne nea ɛtoo Kristofo wɔ ɔwae no akyi no mu. Nanso yentumi nka sɛ wɔ nkɔmhyɛ mu no, nkoasom mu a Yudafo no kɔe no gyina hɔ ma nea ɛtoo Kristofo no. Ade baako ne sɛ, nsonsonoe wɔ mfe dodow a Yudafo no dii wɔ nkoasom mu ne nea Kristofo no nso dii mu. Enti ɛnsɛ sɛ yɛhwɛ kwan sɛ yebehu sɛ biribiara a ɛtoo Yudafo no wɔ nkoasom mu no nso too Kristofo a wɔasra wɔn no wɔ mfe a edii afe 1919 anim no mu.\nAsɛmfua a Ná Ɛka Koma Paa!\nMonkɔ So Nhyehyɛ Mo Ho Nkuran Da Biara\nOnyankopɔn Nam N’Asɛm So Ama Yɛanya Nhyehyɛe Pa\nWowɔ Obu Kɛse Ma Yehowa Asɛm No?\n“Adwuma no Sõ”\nWafrɛ Yɛn Afi Sum Mu\n“Ahenni Adawurubɔfo a Mowɔ Britain—Monkanyan Mo Ho!!”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 2016\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM November 2016\nƆWƐN-ABAN—NEA ADESUA NSƐM WOM November 2016


Nea Ɛto So Abien A Ɔde Kɔmaa Korintofo 13:1-14\nKɔkɔbɔ a etwa to ne afotu (1-14)\n“Monkɔ so nsɔ nhwɛ sɛ mowɔ gyidi no mu anaa” (5)\nMomma wonnye mo nsi yiye; munnya adwenkoro (11)\n13 Eyi ne ne mprɛnsa so a mereba mo nkyɛn. “Ɛsɛ sɛ asɛm biara gyina adansefo baanu anaa baasa adanse* so.”+ 2 Ɛwom sɛ seesei minni hɔ de, nanso ɛte sɛ nea mewɔ mo nkyɛn ne mprenu so. Meredi kan abɔ wɔn a wɔayɛ bɔne, ne wɔn a aka no nyinaa kɔkɔ sɛ, sɛ mesan ba bio a, merenhu wɔn mmɔbɔ, 3 efisɛ morehwehwɛ adanse a ɛkyerɛ sɛ Kristo nam me so kasa ampa, Kristo a ɔnyɛ mmerɛw wɔ mo fam, na mmom ɔwɔ tumi wɔ mo mu no. 4 Ampa, wɔbɔɔ no asɛndua mu esiane mmerɛwyɛ nti, nanso Onyankopɔn tumi nti, ɔte ase.+ Ɛyɛ ampa nso sɛ, yɛyɛ mmerɛw te sɛ nea na ɔyɛ mmerɛw no, nanso tumi a mo nti Onyankopɔn da no adi+ no nti, yɛne no bɛtena ase.+ 5 Monkɔ so nsɔ nhwɛ sɛ mowɔ gyidi no mu anaa; monkɔ so nhwehwɛ* mo mu nhwɛ sɛnea mote ankasa.+ Anaa munnye ntom sɛ Yesu Kristo wɔ mo mu? Gye sɛ ebia momfata. 6 M’ani da so paa sɛ mubehu sɛ yɛyɛ nnipa a yɛfata. 7 Afei yɛbɔ Onyankopɔn mpae na moanyɛ bɔne biara. Ɛnyɛ sɛ yɛpɛ sɛ nkurɔfo hu yɛn sɛ yɛfata ntia, na mmom sɛnea ɛbɛyɛ a sɛ nkurɔfo hu yɛn sɛ yɛmfata mpo a, mo de, mobɛyɛ adepa. 8 Yɛrentumi nyɛ biribiara ntia nokware no, na mmom, nea yɛyɛ biara, yɛyɛ ma nokware no. 9 Bere biara a yɛbɛyɛ mmerɛw na moayɛ den no, yɛn ani gye yiye. Na eyi ne nea yɛbɔ ho mpae, sɛ wɔbɛkɔ so agye mo asi yiye. 10 Ɛno nti na bere a minni mo nkyɛn yi, merekyerɛw eyinom abrɛ mo no, sɛnea ɛbɛyɛ a, sɛ meba a, tumi a Awurade de ama me no, meremfa nni dwuma denneennen.+ Efisɛ ɔde maa me sɛ memfa nhyɛ mo den, na ɛnyɛ sɛ memfa mmu mo abam. 11 Ne korakora no, anuanom, monkɔ so nni ahurusi, momma wonnye mo nsi yiye, momma wɔnkyekye mo werɛ,+ munnya adwenkoro,+ montena asomdwoe mu.+ Na ɔdɔ ne asomdwoe Nyankopɔn+ no ne mo bɛtena. 12 Momfa mfewano kronkron nkyiakyia mo ho. 13 Akronkronfo no nyinaa kyiakyia mo. 14 Yɛn Awurade Yesu Kristo adom ne Onyankopɔn dɔ ne honhom kronkron a ɛreboa mo no nka mo nyinaa.\n^ Anaa “mpɛɛpɛɛ.”


Adanwomase - Wikipedia\nAdanwomase yε kuro a εwɔ Kwabre Atɔeε Mansini mu wɔ Asante Mantam mu. Kuro yi yε kwansin bεyε 17 firi Kumase. Adanwomase di akotene se yεreka nkuro a wonwene Kente te sε Bonwire ne Sakora Wonoo. Adanwoamse yε kwansini mmienu firi Bonwire. Saa Kuro yi so nso na Adanwomase Ntoaso Sukuu wɔ. \nWɔ afe 1697, the Asantehene paa n'ahenfo no mu baako a na ɔyε Akyεmpenhene sε ɔnyi nipa firi Adanwomase, Asotwe, Bonwire, ne Wonoo wɔnkɔ Botuku kuro ketewa bi a εben Abigyan na wɔnkɔ sua ntomasinii nwene.Wɔn baa wɔn nkyi no womaa wɔn nsaasawa sε wɔnfa nwene paatan bi a wɔkyerε wɔn no.Saa paatan wei no na ɔferε no Sesea no wei ne ntoma a εdi kan a wɔn nwenee maa Asantehene. Saa sesea εbi si nε εda wɔ Adanwomase.\nFitii berε a wɔn a wɔkɔɔ Bontuku baa no, Adanowmase bεyεε adehye kuro se εba no Kente nwono a. Saa nkurofo fitti bεnewne kente maa Asantehene. Akyiri no wɔhyεε aseε nwene kente yi wɔ ahasuo ahodoɔ bebree mu maa wɔn nnafonom ne wɔn abususfo. Wei na maa kente behyetaa mmea bebree so.\nTeodora yεkyerε a εkyerε of obi a ɔnwene Akan Kente wɔ Adanwomase .\nRetrieved from "https://tw.wikipedia.org/w/index.php?title=Adanwomase&oldid=18853"\nThis page was last edited on 26 March 2019, at 13:00.


Amanneɛbɔ a Wɔanya Afi Europe Nnansa Yi\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nNea ɛrekɔ so wɔ Europe\nKane no, na nnipa a wɔwɔ Europe ani gye nyamesom ho paa, nanso nnansa yi deɛ wɔn mu dodo no ara mfa nyɛ hwee. Wei nyinaa akyi no, sɛ wote sɛnea nnipa a wɔwɔ Europe ka Bible ho asɛm nnansa yi a, ɛbɛyɛ wo nwonwa.\nAkokoaa te ne Maame Nne a, Ɛboa no Sɛn?\nNyansahufo bi a wɔwɔ Italy kuro Milan kyerɛ sɛ, ɛyɛ a adɔkotafo de afidie bi bɔ mmofra a wɔn bere anso na wɔwoo wɔn no nsa bere a wɔwɔ ayaresabea no. Saa afidie no ma mmofra no tumi te wɔn maame nne, na ɛboa wɔn akwahosan paa. Afidie no ma mmofra no te wɔn maame nne te sɛ nea wɔda yafunu mu ara pɛ. Nyansahufo no wiee wɔn asɛm no sɛ, “Sɛ mmofra a wɔn bere anso na wɔwoo wɔn no te wɔn maame nne saa a, ɛboa wɔn paa.”\nNEA BIBLE NO KA: “Madwodwo me kra, na ayɛ komm te sɛ abɔfra a afei na watwa nufoɔ a ɔda ne maame soɔ.”—Dwom 131:2.\nWopɛ Wo ho Dodo?\nWɔbisabisaa mmofra 565 nsɛm wɔ Netherlands. Wɔhuu sɛ mmofra a wɔpɛ wɔn ho paa na wɔsusu sɛ “wɔkyɛn obiara no yɛ wɔn a wɔn awofo ama atɔ wɔn tirim sɛ wɔn so wɔ mfaso kyɛn wɔn mfɛfo” enti ɛnsɛ sɛ awofo no ma “biribiara hia wɔn.” Nea ɔkyerɛw saa asɛm no kaa sɛ, “Sɛ awofo ka kyerɛ wɔn mma sɛ wɔkyɛn afoforo a, mmofra no gye di. Sɛ mmofra yi de saa nyini a, ɛremmoa wɔne afoforo.”\nNEA BIBLE NO KA: ‘Meka kyerɛ mo mu biara sɛ ɔmmmu ne ho nntra deɛ ɛsɛ; na mmom ɔnnwene nnya anidahɔ adwene.’—Romafoɔ 12:3.\nWɔanyini Paa Nanso Wɔmpɛ sɛ Wɔwu\nNhwehwɛmufo bi a wɔwɔ Heidelberg Suapɔn mu wɔ Germany bɔɔ amanneɛ sɛ, “Yareɛ ne honam mu mmerɛwyɛ nyinaa akyi no, nnipa a wɔadi mfe 100 ne akyi mpɛ sɛ wɔwu. Nnipa a wɔbisabisaa wɔn nsɛm no, woyi 4 biara a, emu 3 bɔ mmɔden sɛ wɔbɛhwɛ wɔn ho so yie na ama wɔatena ase akyɛ. Wɔde nneɛma sisii wɔn ani so yɛɛ ho adwuma; wɔkyerɛɛ sɛ wɔwɔ anidaso na wɔmfa wɔn som nni agorɔ. Afei nso wɔbɔ bra pa.\nSUSU HO: Sɛnea Ɔsɛnkafoɔ 3:11 ka no, ɔpɛ a yɛwɔ sɛ yɛbɛtena ase daa no kyerɛ sɛn?\nText Baabi a wubetumi atwe nneɛma akenkan NYAN! December 2015 | Ma Asomdwoe Ntena Wo Fie\nDecember 2015 | Ma Asomdwoe Ntena Wo Fie\nNYAN! December 2015 | Ma Asomdwoe Ntena Wo Fie


Korintofo II 4 NA-TWI - Honhom mu agyapade a ɛwɔ nkuku mu - Bible Gateway\nKorintofo II 3Korintofo II 5\nKorintofo II 4 Nkwa Asem (NA-TWI)\n4 Onyankopɔn nam n’adom so de saa asɛm yi abrɛ yɛn na ɛno nti, ɛmma yɛn koma ntu. 2 Yɛagyae kokoamusɛm ne aniwudeyɛ nyinaa. Yɛnnaadaa na yentwa Onyankopɔn asɛm no ho nkontompo. Yɛnnaadaa obi mma onnye nea Kyerɛwsɛm no nkae nni. Yegyae saa aniwudesɛm no nyinaa. Yegyina Onyankopɔn anim kasa enti yɛka nokware ma wɔn a wonim yɛn no nyinaa gye di.


Marko 6 NA-TWI - Wɔannye Yesu wɔ Nasaret - Ankyɛ na - Bible Gateway\nMarko 5Marko 7\nMarko 6 Nkwa Asem (NA-TWI)\nWɔannye Yesu wɔ Nasaret\n6 Ankyɛ na Yesu ne n’asuafo no fii nea wɔwɔ hɔ kɔɔ ne kurom Nasaret. 2 Ɔkɔɔ hyiadan mu Homeda, fitii ase kyerɛkyerɛe, maa wɔn a wobetiee no no ho dwiriw wɔn wɔ ne nyansa ne n’anwonwade a ɔyɛ no ho, efisɛ, nea wonim ne sɛ, ɔte sɛ wɔn ara pɛ.\n3 Wɔkae se, “Ɔnsen yɛn wɔ hwee mu. Ɛnyɛ Maria ba kapentani a ne nuanom ne Yakobo ne Yosef ne Simon no ni? Ɛnyɛ yɛne no ne ne nuammeanom na ɛte ha!” Anokwa, wɔn bo fuwii.\n4 Yesu ka kyerɛɛ wɔn se, “Odiyifo wɔ anuonyam wɔ nea ɔwɔ biara, gye ne kurom ne ne fi ne n’abusuafo mu.” 5 Na esiane sɛ wɔannye no anni no nti, wantumi anyɛ anwonwade ahorow wɔ hɔ, gye ayarefo kakraa bi na ɔde ne nsa guu wɔn so saa wɔn yare.\n6 Gye a wɔannye no anni no yɛɛ no nwonwa de, nanso ɔkɔɔ so kyinkyinii nkuraa a ɛwɔ mpɔtam hɔ no ase kyerɛkyerɛe.\n7 Yesu frɛɛ n’asuafo dumien no baa ne nkyɛn, na ɔsomaa wɔn baanu baanu, maa wɔn ahonhommɔne so tumi. 8 Ɔka kyerɛɛ wɔn se, wɔmmfa biribiara nnkita gye wɔn poma nko ara; wɔmmfa aduan anaa kotoku anaa sika. 9 Bio, wɔmmfa mpaboa foforo anaa atade foforo nnka nea ɛhyɛ wɔn no ho.\n10 Afei, ɔka kyerɛɛ wɔn se, “Baabiara a mobɛkɔ no, montena ofi baako pɛ mu. Monnsesa mo atenae. 11 Na sɛ morefi kurow bi a wɔannye anaa wɔantie mo mu akɔ a, momporoporow mo nan ase tutuw mfa nni adanse.”\n12 Asuafo no kɔ kɔkaa asɛm no kyerɛɛ obiara a wohyiaa no no sɛ ɔnsakra n’adwene, ntwe ne ho mfi ne bɔne ho. 13 Na wotutuu ahonhommɔne bebree, de ngo sraa ayarefo pii saa wɔn yare.\nYohane Osuboni no kum\n14 Esiane Yesu anwonwade a na ɔyɛ no nti, ne din trɛw maa ɔhene Herode tee ne nka. Ɔhene no susuwii sɛ Yesu yɛ Yohane Osuboni na wasan aba nkwa mu bio. Nnipa bi kae se, “Ɛnyɛ nwonwa sɛ otumi yɛ anwonwade a ɔyɛ yi.” 15 Ebinom nso susuwii sɛ, Yesu yɛ odiyifo Elia na wasan aba. Afoforo nso kae se, odiyifo foforo bi a ɔte sɛ tete adiyifo akɛse no bi na waba.\n16 Herode kae se, “Dabi, ɛyɛ Yohane Osuboni a mitwaa ne ti no. Wanyan afi owu mu.”\n17 Saa bere no, na Herode asoma asraafo ma wɔakɔkyere Yohane de no ato afiase, efisɛ, na Yohane akasa atia Herode ne Herodia a ɔyɛ Herode ne nua Filipo yere no aware. 18 Yohane Osuboni ka kyerɛɛ Herode se, “Wunni ho kwan sɛ woware wo nua yere.” 19 Asɛm a Yohane kae no anyɛ Herodia nso dɛ, ma onyaa ne ho menasepɔw kae se, ɛsɛ sɛ wokum Yohane. Nanso, ɔrentumi nkum no, gye sɛ Herode ama no tumi. 20 Na Herode bu Yohane, efisɛ, onim sɛ ɔyɛ onipa trenee. Eyi nti, ɔbɔɔ ne ho ban. Bere biara a Herode ne Yohane bɛkasa no, na ne ho yeraw no nanso eyi nyinaa akyi no, ɔde boasetɔ tiee no.\n21 Nea Herodia pɛe sɛ ɛnyɛ Yohane no baa mu. Ɛne sɛ, na Herode redi n’awoda na ɔtow pon wɔ n’ahemfi maa ne mpanyimfo, n’asafohene ne Galilea mpanyimfo. 22 Herodia babea bɛsaw kyerɛɛ wɔn ma ɛyɛɛ wɔn nyinaa fɛ. 23 Herode de ntam ka kyerɛɛ ababaa no se, “Bisa me biribiara a wopɛ, sɛ m’aheman mu fa mpo na wopɛ koraa a, mede bɛma wo!”\n24 Ababaa yi kɔɔ ne na nkyɛn kobisaa no nea ommisa, ma ɔka kyerɛɛ no se, “Bisa Yohane Osuboni ti.”\n25 Ababaa yi de ahoɔhare san baa ɔhene no nkyɛn bɛka kyerɛɛ no se, “Mepɛ sɛ wode Yohane Osuboni ti to prɛte mu ma me mprempren ara!”\n26 Eyi maa ɔhene no werɛ howee, nanso esiane sɛ na waka ntam wɔ nnipa no anim no nti, wammu bɔ a ɔhyɛɛ ne babea no so. 27 Herode somaa n’asrafo no mu baako sɛ ɔnkɔ afiase hɔ nkotwa Yohane ti mfa mmrɛ no. Ɔsraani no kotwaa Yohane Osuboni ti, 28 na ɔde too prɛte mu de brɛɛ ababaa no ma ɔde kɔmaa ne na.\n29 Bere a Yohane asuafo no tee nea asi no, wɔbɛfaa n’amu no kosiee no wɔ ɔboda bi mu.\n30 Asuafo no san baa Yesu nkyɛn bɛkaa nea wɔyɛe, ne nea wɔkyerɛkyerɛɛ nnipa a wɔkɔɔ wɔn nkyɛn no nyinaa kyerɛɛ no.\n31 Yesu tiee wɔn amanneɛ no wiei no, ɔka kyerɛɛ wɔn se, “Momma yɛntwe yɛn ho mfi nnipakuw yi ho na yɛnkɔhome kakra.” Nea ɛma ɔkaa saa ne sɛ, na nnipa a wɔba wɔn nkyɛn no to ntwa da. Wonnya kwan mpo na wɔadidi. 32 Yesu ne n’asuafo no tenaa ɔkorow mu kɔɔ baabi a obiara nni hɔ. 33 Nanso, bere a wɔrekɔ no, nnipa pii huu wɔn na wotuu mmirika faa mpoano hɔ kohyiaa wɔn. 34 Eyi nti, bere a Yesu sii fam no, na nnipakuw ahyia wɔ hɔ. Ohuu wɔn no, ne yam hyehyee no maa wɔn, efisɛ, na wɔte sɛ nguan a wonni hwɛfo. Ɔkyerɛkyerɛɛ wɔn nneɛma bebree a ɛsɛ sɛ wohu.\n35 Onwini reyɛ adwo no, n’asuafo no baa ne nkyɛn bɛka kyerɛɛ no se, “Ade resa. Aduan biara nso nni ha. 36 Ka kyerɛ nnipa no na wɔnkɔ nkurow mu ne nkuraa a atwa yɛn ho ahyia yi ase, na wɔnkɔtɔ aduan bi nni.”\n37 Yesu ka kyerɛɛ wɔn se, “Momma wɔn aduan nni.” Wobisaa no se, “Aduan bɛn? Sɛ yese yɛbɛma wɔn aduan a, yɛrennya saa nnipa dodow yi ho sika!”\n38 Yesu bisaa wɔn se, “Abodoo ahe na yɛwɔ? Monkɔ na monkɔhwɛ.” Wɔsan ba bɛka kyerɛɛ no se, wɔwɔ abodoo anum ne mpataa abien. 39 Afei Yesu ka kyerɛɛ wɔn se wɔmma nnipa no ntenatena ase akuwakuw wɔ sare no so. 40 Enti wɔtenatenaa ase akuwakuw a ebi yɛ ɔha na ebi yɛ aduonum.\n41 Yesu faa abodoo anum ne mpataa abien no, na ɔhwɛɛ soro bɔɔ mpae hyiraa so. Obubuu abodoo no mu de maa asuafo no sɛ wɔnkyɛ mma nnipa no. Na ɔkyɛɛ mpataa no nso mu maa wɔn. 42 Nnipa no dii aduan no maa obiara mee!\n43 Nnipa a wodii aduan no bɛyɛ mmarima mpemnum; 44 na wɔtasee ase nnikae no, ɛyɛɛ nkɛntɛmma dumien.\n45 Adidi no akyi pɛ, Yesu ka kyerɛɛ n’asuafo no se, wɔnkɔtena ɔkorow no mu, na wonni kan nkɔ Betsaida, na ɔregya nnipakuw no kwan na watiw wɔn.\n46 Akyiri yi, ɔkɔɔ bepɔw no so kɔbɔɔ mpae. 47 Anadwo no a asuafo no te ɔkorow mu adu nsu no mfinimfini no, na Yesu nko ara na ɔwɔ mpoano. 48 Ohui sɛ na wɔn ho akyere wɔn; ɛne sɛ, mframa a ano yɛ den ne asorɔkye bɔ dwiradwiraa ɔkorow no, enti na wɔrebrɛ ɔkorow no hare mu. Ahemanakye bɛyɛ sɛ nnɔn abiɛsa bere mu no, ɔnantewee nsu no ani baa wɔn nkyɛn. Ɔyɛe sɛ ɔretwa wɔn ho. 49 Bere a asuafo no huu obi sɛ ɔnam nsu no ani no, wɔde hu teɛteɛɛm, efisɛ, na wosusuw sɛ wɔahu ɔsaman. 50 Wɔn nyinaa huu no. Ɛhɔ ara, Yesu ka kyerɛɛ wɔn se, “Momma mo bo ntɔ mo yam. Ɛyɛ me! Munnsuro!” 51 Afei ɔkɔɔ wɔn nkyɛn wɔ ɔkorow no mu no, mframa no gyaee! Asuafo no ho dwiriw wɔn. 52 Anwonwade a na Yesu ayɛ akyerɛ wɔn no nyinaa akyi no, na wonhu onipa ko a ɔyɛ ara. Nea ɛwom ne sɛ, na wɔmpɛ sɛ wogye di.\n53 Wotwaa asu no baa Genesaret na woduu hɔ no, wɔde ɔkorow no baa mpoano.\n54 Na wosi fii ɔkorow no mu no, nnipa a wogyina hɔ no huu no. 55 Wotuu mmirika faa nkurow a atwa ho ahyia no nyinaa so, kae se waba hɔ. Afei, wofitii ase soaa nnipa a wɔyare da wɔn kɛtɛ so brɛɛ no sɛ ɔnsa wɔn yare. 56 Na nkuraase anaa nkurow baabiara a ɔkɔɔ so no, wɔde ayarefo beguu mmɔnten so, srɛɛ no sɛ ɔmma wɔmfa wɔn nsa nka n’atade ano kɛkɛ. Ayarefo dodow a wotumi de wɔn nsa kaa n’atade ano no, ho yɛɛ wɔn den.


Romans 12 NIV – Romafoɔ 12 ASCB | Biblica\nRomans 12 NIV – Romafoɔ 12 ASCB\n1Ɛno enti, anuanom, ɛsiane Onyankopɔn ahummɔborɔ enti, mehyɛ mo sɛ momfa mo onipadua mmɔ afɔdeɛ a ɛyɛ kronkron na ɛsɔ Onyankopɔn ani. Yei ne nokwasɛm a ɛsɛ sɛ mosɔ mu. 2Monnyɛ mo ho sɛ ewiasefoɔ wɔ mo abrabɔ mu, na mmom, momma Onyankopɔn nsakra mo adwene wɔ mo mu, na moanya adwene foforɔ, na ɛnam so ama moahunu Onyankopɔn apɛdeɛ, deɛ ɛyɛ, deɛ ɛsɔ nʼani ne deɛ ɛwie pɛyɛ.\n3Na ɛsiane Onyankopɔn adom a ɔde ama me no enti, meka mekyerɛ mo nyinaa sɛ, monnnwene mo ho mma ɛmmoro sɛdeɛ ɛsɛ sɛ modwene, na mmom, monnwene mo ho ahobrɛaseɛ mu, na mo mu biara nnyina gyidie a Onyankopɔn de ama mo no so. 4Sɛdeɛ yɛn mu biara wɔ onipadua a ɛho akwaa yɛ bebree no, na saa akwaa yi mu biara wɔ dwuma a ɛdi no, 5saa ara na Kristo mu no yɛn a yɛyɛ bebree no yɛ onipadua baako, na akwaa biara yɛ akwaa no nyinaa dea. 6Yɛwɔ akyɛdeɛ ahodoɔ sɛdeɛ wɔde adom yɛn no. Sɛ obi akyɛdeɛ yɛ nkɔmhyɛ a, ma ɔnnyina ne gyidie so mfa nyɛ adwuma. 7Sɛ ɛyɛ ɔsom a, ma ɔnsom; Sɛ ɛyɛ nkyerɛkyerɛ a, ma ɔnkyerɛkyerɛ; 8Sɛ ɛsɛ sɛ yɛhyɛ afoforɔ nkuran a, ɛsɛ sɛ yɛyɛ saa; sɛ ɛyɛ mmoa a ɔde boa afoforɔ a, ma ɔmfiri akoma pa mu nyɛ; sɛ ɛyɛ akwankyerɛ a, ma no mfa nsi nyɛ; sɛ ɛyɛ ayamyɛ a, ma ɔmfa anigyeɛ nyɛ.\n9Ɛsɛ sɛ ɔdɔ yɛ nokorɛ turodoo. Monkyiri amumuyɛ. Mommata deɛ ɛyɛ ho. 10Momfa onuadɔ nnodɔ mo ho. Monni afoforɔ ni nsen mo ho. 11Monkɔ so nyɛ nsi, monyɛ hye wɔ honhom mu, na momfa ahosɛpɛ nsom Awurade. 12Monnya anidasoɔ mu anigyeɛ, amanehunu mu boasetɔ, na momfa gyidie mmɔ mpaeɛ. 13Mone Onyankopɔn nkurɔfoɔ a ahia wɔn no nkyɛ deɛ mo wɔ. Mommɔ ahɔhosom ho mmɔden.\n14Monhyira wɔn a wɔtaa mo no; Monhyira wɔn na monnnome wɔn. 15Mo ne anigyefoɔ ani nnye, na mo ne asufoɔ nsu. 16Mo ne afoforɔ ntena asomdwoeɛ mu. Monnyɛ ahantan, na mmom momfa mo ho mmɔ mmɔborɔfoɔ. Mommmu mo ho anyansafoɔ.\n17Mommfa bɔne ntua bɔne biara so ka. Monyɛ deɛ ɛbɛma nnipa de anidie ama mo. 18Sɛ ɛbɛtumi a, mo fam deɛ, mo ne obiara ntena asomdwoeɛ mu. 19Monntɔ wereɛ me nnamfonom, na mmom momma Onyankopɔn abufuo ho ɛkwan ɛfiri sɛ, wɔatwerɛ sɛ, “Me na aweretɔ wɔ me, mɛtua ka,” Awurade na ɔseɛ. 20Enti,\n“Sɛ ɛkɔm de wo ɔtamfoɔ a, ma no aduane nni;\nNa sɛ woyɛ saa a, woboaboa gyasramma ano gu nʼatifi.”\nASCB : Romafoɔ 12


Hebrifo 10 – Akuapem Twi Contemporary Bible (AKCB)\nNsonoe A Ɛda Foforo Ne Dedaw No Ntam\n1Mmara no yɛ nneɛma pa nsusuwso a ɛreba, na mmom ɛnyɛ nneɛma pa no ankasa nen. Wɔbɔ afɔre koro no ara afe biara, efisɛ saa afɔre koro a wɔbɔ no afe afe no rentumi mma nnipa a wɔsom no nyɛ pɛ da. 2Sɛ nnipa a wɔresom Onyankopɔn no tumi fi wɔn bɔne mu yɛ pɛ a, ɛno de anka wɔrenni bɔne ho fɔ bio, na ne saa nti afɔrebɔ nyinaa to betwa. 3Nea saa afɔrebɔ yi yɛ ne sɛ, ɛkae wɔn wɔn bɔne afe biara. 4Anantwi ne mmirekyi mogya rentumi mpepa bɔne.\n5Esiane saa nti, bere a Kristo rebɛba wiase no, ɔka kyerɛɛ Onyankopɔn se:\n“Wompɛ afɔrebɔ ne ayɛyɛde\nnanso woasiesie ɔhonam ama me.\nɔhyew ne bɔne afɔre anaa afɔre a wɔbɔ de pepa bɔne ho.\n7Afei mekae se, ‘Mewɔ ha rebɛyɛ nea wopɛ sɛ meyɛ\nsɛnea wɔakyerɛw afa me ho wɔ Mmara nhoma no mu no.’ ”\n8Kan no ɔkae se, “Wompɛ, na wʼani nso nnnye afɔrebɔ ne ayɛyɛde a wɔde pepa bɔne ho.” Ɛwɔ mu, na Mmara no kyerɛ sɛ wɔnyɛ saa. 9Na ɔkae se, “Mewɔ ha rebɛyɛ nea wopɛ sɛ meyɛ.” Ɛno nti, Onyankopɔn agu tete afɔrebɔ no nyinaa na ɔde Kristo afɔrebɔ no asi anan mu. 10Esiane sɛ Yesu Kristo yɛɛ sɛnea Onyankopɔn hwehwɛ sɛ ɔnyɛ no nti, ɔnam ne honam a ɔde bɔɔ afɔre prɛko maa yɛn no so ama yɛn ho atew afi bɔne ho.\n11Da biara Yudani sɔfo sɔre yɛ nʼasɔfodwuma na wabɔ afɔre mpɛn pii. Nanso saa afɔre yi rentumi mpepa bɔne. 12Kristo de, ɔbɔɔ bɔne ho afɔre. Afɔre a ɛtena hɔ daa nyinaa. Na ɛno akyi, ɔtenaa Onyankopɔn nifa so. 13Ɛhɔ na ɔretwɛn mprempren kosi sɛ Onyankopɔn bɛma nʼatamfo ayɛ nʼanan ase ntiaso. 14Ɔnam afɔrebɔ baako so ama nnebɔneyɛfo ho atew daa nyinaa.\n15Na Honhom Kronkron no nso di adanse. Nea edi kan no, ɔka se,\n16“Eyi ne apam a me ne wɔn bɛpam\nwɔ bere a ɛreba no mu. Awurade na ose:\nMede me mmara bɛhyɛ wɔn koma mu\nna makyerɛw agu wɔn adwene mu.”\n17Na afei waka se,\n“Merenkae wɔn bɔne\nne wɔn amumɔyɛ bio.”\n18Sɛ wɔde eyinom nyinaa kyɛ a, na afɔre a wɔbɔ de pepa bɔne no ho nhia bio.\nMomma Yɛmmɛn Onyankopɔn\n19Anuanom, esiane Yesu wu no nti, yɛade yɛn ho koraa sɛ yɛbɛkɔ Kronkronbea hɔ. 20Ɔnam ɔno ara ne honam so abue ɔkwan foforo a nkwa wɔ mu ama yɛn. 21Yɛwɔ ɔsɔfo kɛse bi a ɔhwɛ Onyankopɔn fi so. 22Momma yɛmfa koma pa ne gyidi a mu yɛ den ntwiw mmɛn Onyankopɔn. Efisɛ wɔde Yesu mogya atew yɛn tiboa afɔbu ho, na wɔde nsu a ɛyɛ kronkron aguare yɛn nipadua. 23Momma yennyina gyidi a yɛaso mu no mu dennen, efisɛ nea ɔhyɛɛ yɛn bɔ no yɛ ɔnokwafo. 24Momma yɛn ho yɛn ho asɛm nhia yɛn na yɛnnodɔ yɛn ho yɛn ho na yɛnyɛ papa. 25Mommma yennnyae yɛn ho yɛn ho nhyiamu da sɛnea afoforo bi yɛ no. Mmom, momma yɛnhyɛ yɛn ho yɛn ho nkuran denneennen, efisɛ mo ara muhu sɛ ɛrenkyɛ na da no aba.\n26Sɛ mohyɛ da kɔ so yɛ bɔne a, afɔrebɔ biara nni hɔ a ɛbɛpepa mo bɔne, efisɛ wɔada nokware no adi akyerɛ yɛn. 27Nea ɛwɔ hɔ ma wɔn a wotia Onyankopɔn ara ne atemmu ne ogya a ɛbɛba abɛhyew wɔn no. 28Obiara a obu Mose Mmara no so no, sɛ nnansefo baanu anaa baasa adansedi nti, wobu atɛn tia no a, wobekum no a wɔrenhu no mmɔbɔ. 29Na obi a watiatia Onyankopɔn Ba no so, na ɔmmfa Onyankopɔn mogya apam no a egyee no fii bɔne mu no nyɛ hwee anaa nea otiatia Honhom a ɔma adom no anim no, dɛn na ɛbɛto no? Asotwe a onii no benya no nyɛ adewa. 30Yenim sɛ Onyankopɔn kae se, “Me na aweretɔ wɔ me, na me na mitua ka,” na ɔno ara na ɔsan kae se, “Awurade bebu ne nkurɔfo atɛn.” 31Onyankopɔn a ɔte ase no nsam amanenya yɛ hu.\n32Monkae ahohia a mokɔɔ mu bere a muhuu hann no, mumiaa mo ani huu ɔko bebree mu amane. 33Ebi ne sɛ, wɔyeyaw mo mpɛn pii, guu mo anim ase wɔ bagua mu; na ɛtɔ da bi mpo a, na moasiesie mo ho sɛ mobɛka wɔn a wɔrehu amane no ho. 34Mo ne nneduafo daa afiase na wɔfaa mo ahode nyinaa no mpo, munyaa ho boasetɔ, efisɛ munim sɛ ɛyɛ dɛn ara a mowɔ ade pa bi a ɛbɛtena hɔ daa. 35Mommma mo koma ntutu na moanhwere mo akatua.\n36Ɛsɛ sɛ motɔ mo bo ase na moatumi ayɛ Onyankopɔn apɛde ama mo nsa aka nea wɔahyɛ mo ho bɔ no. 37Efisɛ\nKyerɛwsɛm no ka se, “Ɛrenkyɛ koraa\nna nea ɛsɛ sɛ ɔba no aba;\n“Nea ɔteɛ no fi gyidi mu benya nkwa,\nna sɛ ɔtwe ne ho a,\nme kra ani rensɔ no.”\n39Yɛnyɛ nnipa a yɛsan yɛn akyi na yɛyera. Mmom yɛwɔ gyidi na wɔagye yɛn nkwa.\nAKCB : Hebrifo 10


Dɛn nti na saa nkurɔfo yi ani agye saa? Wɔwɔ yɛn nhyiam ahorow no bi ase. Sɛnea wɔka kyerɛɛ Onyankopɔn asomfo a wɔtenaa ase tete no sɛ wonhyiam mprɛnsa afe biara no, yɛn nso yɛhwɛ kwan sɛ yɛbɛkɔ nhyiam akɛse. (Deuteronomium 16:16) Afe biara yɛyɛ nhyiam ahorow abiɛsa: amansin nhyiam abien a yɛyɛ emu biara da koro, ne ɔmantam nhyiam a yɛyɛ no nnansa. Mfaso bɛn na yenya fi nhyiam ahorow yi so?\nƐma yɛne yɛn nuanom Kristofo abusuabɔ mu yɛ den. Sɛnea Israelfo no ani gyei sɛ wobeyi Yehowa ayɛ wɔ “asafo bagua kɛse mu” anaa nhyiam akɛse ase no, saa ara na yɛn nso yɛn ani gye sɛ yɛbɛbom asom wɔ nhyiam akɛse ase. (Dwom 26:12; 111:1) Saa nhyiam ahorow yi ma yenya hokwan ne Adansefo a wofi asafo afoforo mu anaa wɔn a wofi aman foforo so mpo hyiam nya fekubɔ. Sɛ edu awia a, yɛtena faako didi wɔ nhyiam no ase, na ɛno ma yenya hokwan de nya nnamfo wɔ saa nhyiam ahorow no ase. (Asomafo Nnwuma 2:42) Ɛhɔ na yehu ɔdɔ a ɛma “anuanom nyinaa” a wɔwɔ wiase yɛ biako no.—1 Petro 2:17.\nƐboa yɛn ma yenya nkɔso wɔ yɛn som mu. Israelfo no san nyaa Kyerɛwnsɛm no a wɔkyerɛkyerɛɛ mu ma ‘wɔtee nsɛm no ase’ no so mfaso. (Nehemia 8:8, 12) Yɛn nso yɛn ani sɔ Bible nkyerɛkyerɛ a yenya wɔ yɛn nhyiam ahorow ase no. Dwumadi no mu biara gyina Kyerɛwnsɛm no mu asɛmti bi so. Ɔkasa ahorow, ɔkasa a wɔakyekyɛm, ne nsɛm a wɔka na wɔyɛ ho ɔyɛkyerɛ ahorow a ɛka koma no ma yehu sɛnea yɛbɛyɛ Onyankopɔn apɛde wɔ yɛn asetenam. Sɛ yɛte osuahu ahorow a ɛfa wɔn a wɔregyina nsɛnnennen ano wɔ mmere a emu yɛ den yi mu sɛ Kristofo no a, ɛhyɛ yɛn den. Wɔ amantam nhyiam ase no, drama a wɔhyɛ tetefo ntade wom no ma yɛkae Bible mu nsɛm, na yenya asuade a mfaso wɔ so pii fi mu. Wɔ nhyiam biara ase no, wɔbɔ wɔn a wɔahyira wɔn ho so ama Onyankopɔn no asu.\nDɛn nti na nhyiam ahorow a yɛyɛ no yɛ anigye bere?\nSɛ wokɔ yɛn nhyiam no bi a, wobɛyɛ dɛn atumi anya so mfaso?\nSɛ wopɛ sɛ wuhu yɛn nuanom yiye a, yɛsrɛ wo sɛ kɔ yɛn nhyiam a edi hɔ no bi. Nea ɔne wo sua Bible no betumi de nhyiam no ho dwumadi nhyehyɛe ho krataa akyerɛ wo na ama woahu nsɛm a yesusuw ho no bi. Kyerɛw bere ne baabi a wɔbɛyɛ nhyiam a edi hɔ no wɔ wo kalenda so, na sɛ wubetumi a, woakɔ bi.\nVideo: Ɔmantam Nhyiam a Yehowa Adansefo Yɛ no Afe Afe\nHwɛ nea enti a nnipa mpempem pii kɔ saa nhyiam titiriw no bi wɔ wiase nyinaa no.


Yesu Saa Abayewa Bi ne Ɔsotifo Bi Yareɛ | Yesu Asetena\nYESU SAA ƆBAA BI A ƆFIRI FOINIKE BABAA YAREƐ\nƆSAA MUM BI YAREƐ\nBere a Yesu kaa Farisifo no anim wɔ wɔn atetesɛm ho no, ɔne n’asuafo no fii hɔ de wɔn ani kyerɛɛ atifi fam; wɔkɔɔ Tiro ne Foinike kuro Sidon mpɔtam hɔ baabi.\nYesu hwehwɛɛ baabi soeɛe, na na ɔmpɛ sɛ nkurɔfo bɛhu baabi a ɔwɔ, nanso anyɛ yie. Ɔbaa bi a n’awofo yɛ Helafo nso wɔwoo no baabi a Yesu wɔ no de n’abisade bɛtoo Yesu anim sɛ: “Awurade, Dawid Ba, hu me mmɔbɔ. Adaemone reha me babaa dodo.”—Mateo 15:22; Marko 7:26.\nƆbaa no srɛɛ Yesu ara nso wammua no. Afei asuafo no ka kyerɛɛ Yesu sɛ: “Ma no nkɔ, na ɔteateam di yɛn akyi.” Yesu kyerɛɛ ɔbaa no nea enti a wammua no. Ɔkaa sɛ: “Wɔansoma me nnipa biara nkyɛn sɛ Israel fie nnwan a wɔayera no.” Nanso ɔbaa no ampa abaw. Ɔbɛhwee Yesu nan ase srɛɛ no sɛ: “Awurade, boa me!”—Mateo 15:23-25.\nSaa bere no, na Yudafo nni aman foforo mufo ho adwempa. Yesu kɔfaa ɛno ho asɛm bae; ɛbɛyɛ sɛ na ɔde resɔ ɔbaa no ahwɛ. Ɔkaa sɛ: “Ɛnyɛ papa sɛ wɔbɛfa mmɔfra paanoo ato ama nkraman mma.” (Mateo 15:26) Yesu anka sɛ “nkraman”; mmom ɔkaa sɛ “nkraman mma.” Ɛno kyerɛ sɛ na ɔwɔ ahummɔborɔ ma nnipa a wɔnyɛ Yudafo. Yɛbɛtumi aka sɛ ɛnne a ɔde kasae ne n’anim yɛbea mpo kyerɛɛ sɛ ɔwɔ ahummɔborɔ ampa.\nƆbaa no bo amfu, na mmom ɔno nso faa asɛm koro no ara danee mu sɛ: “Ɛyɛ ampa, Awurade; nanso nokwasɛm ne sɛ nkraman mma no di mporoporowaa a ɛfiri wɔn wuranom pono so gu fam no.” Yesu huu sɛ ɔwɔ koma pa, enti ɔkaa sɛ: “O ɔbaa, wo gyidie sõ; ɛnyɛ sɛdeɛ wopɛ.” (Mateo 15:27, 28) Ná ne babaa no mmɛn hɔ baabiara, nanso ne ho tɔɔ no amonom hɔ ara. Bere a ɔbaa no kɔduu fie no, na ne ba no da mpa so, na na “adaemone no afiri” ne so ama wate apɔw.—Marko 7:30.\nYesu ne n’asuafo no fii Foinike mantam mu no, wɔde wɔn ani kyerɛɛ Yordan Asubɔnten no atifi fam. Ɛbɛyɛ sɛ wɔtwaa Yordan no wɔ Galilea Po no atifi kɔɔ Dekapoli mantam mu. Wɔduu hɔ no, wɔkɔɔ bepɔ bi so, nanso nkurɔfo huu wɔn. Enti wɔde mpakye, wɔn a wɔadi dɛm, anifuraefo ne mum baa Yesu nkyɛn. Wɔde wɔn bɛguu Yesu nan ase, na ɔsaa wɔn yareɛ. Nkurɔfo no ho dwirii wɔn ma wɔhyɛɛ Israel Nyankopɔn no anuonyam.\nYesu de n’adwene sii ayarefo no baako so; ná n’aso asi na na ɔntumi nkasa nso. Nnipa a wɔte saa deɛ sɛ wɔba nnipa mu a, ɛnyɛ mmerɛ mma wɔn koraa. Ɛbɛyɛ sɛ Yesu huu sɛ wayɛ basaa, enti ɔde no kɔɔ nkyɛn. Afei ɛkaa wɔn mmienu nko ara no, Yesu kyerɛɛ ɔbarima no nea ɔrebɛyɛ ama no. Ɔde ne nsateaa hyehyɛɛ ɔbarima no asom, na ɔtee ntasu de ne nsa kaa ɔbarima no tɛkrɛma. Afei Yesu hwɛɛ soro kaa sɛ: “Hefata” a ɛkyerɛ “Bue.” Ɛhɔ ara na ɔbarima no asom buebuei, na ɔtumi kasae. Yesu ampɛ sɛ ɔbarima no de asɛm no bɛkyin. Ná ɔpɛ sɛ nea nkurɔfo ate afiri ne hɔ ne nea wɔde wɔn ani ahu mmom ka wɔn ma wɔgye no di.—Marko 7:32-36.\nAnwonwade a Yesu tumi yɛe no kaa nnipa a wɔhui no koma, na “wɔn ho dwirii wɔn yie.” Asɛm a wɔkae ne sɛ: “Wayɛ biribiara yie. Ɔma asotifoɔ mpo te asɛm na mum kasa.”—Marko 7:37.\nBere a Foinikeni baa no kaa sɛ Yesu nsa ne babaa yareɛ no, adɛn nti na na Yesu retwetwe ne ho?\nYesu ne n’asuafo no fii Foinike no, ɛhe na wɔkɔe?\nBere a Yesu resa mum bi yareɛ no, dɛn na ɔyɛ de kyerɛɛ sɛ ɔwɔ ahummɔborɔ?


Japanfo Anya Akyɛdeɛ Bi a na Wɔnhwɛ Kwan | Adesua\nKENKAN WƆ Afrikaans Cambodian Dangme English Ewe French Ga Greenlandic Italian Kikongo Kimbundu Kwangali Kwanyama Lingala Maltese Myanmar Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Spanish Swati Tahitian Totonac Tsonga Tswana Twi Umbundu Venda Xhosa Zulu\nWƆYƐƐ nhyiam soronko bi wɔ Nagoya, Japan, April 28, 2013. Onua Anthony Morris a ɔyɛ Akwankyerɛ Kuo no muni de amanneɛbɔ bi a ɛyɛ anigyeɛ too dwa sɛ wɔayi nwoma foforɔ bi adi wɔ Japan kasa mu. N’asɛmti ne Bible—Mateo Asɛmpa No. Nnipa a wɔkɔɔ nhyiam no ase ne wɔn a wɔhwɛɛ dwumadie no wɔ television so nyinaa boro 210,000. Berɛ a atiefo no tee amanneɛbɔ no, wɔde anigyeɛ bɔɔ wɔn nsam berɛ tenteenten.\nWɔyii Mateo Asɛmpa yi fii Borɔfo Wiase Foforɔ Nkyerɛaseɛ no mu. Nanso, nwoma a ɛkura nkratafa 128 yi yɛ soronko. Onua Morris kyerɛkyerɛɛ mu sɛ wɔayɛ nwoma no de reboa nkurɔfo a wɔwɔ asasesin a wɔka Japanfo kasa mu. Ɛdeɛn na ɛyɛ soronko wɔ nwoma yi ho? Dɛn nti na wɔyɛeɛ? Sɛn na nkurɔfo akyerɛ ho anigyeɛ?\nƐDEƐN NA ƐYƐ SORONKO WƆ NWOMA YI HO?\nSɛnea wɔatintim Mateo nwoma no yɛɛ nnipa pii nwanwa. Wɔtumi twerɛ Japan kasa firi soro ba fam, ɛnna wɔtumi twerɛ firi benkum kɔ nifa nso. Sɛ wohwɛ ntwerɛeɛ a ɛwɔ nwoma a wɔatintim no pii mu a, ɛfiri benkum kɔ nifa; saa ara na ɛte wɔ yɛn nwoma ahodoɔ mu nso. Nanso nwoma foforɔ yi mu deɛ, ntwerɛeɛ no firi soro ba fam sɛnea yɛhu wɔ Japanfo atesɛm nkrataa ne nwoma ahodoɔ mu no. Japanfo pii ani gye nwoma a wɔtwerɛ firi soro ba fam akenkan ho. Afei nso, wɔyii nsɛmti a ɛwɔ nkratafa atifi no bɛhyɛɛ nsɛm no mu yɛɛ no nsɛmti nketewa sɛnea ɛbɛboa akenkanfo ma wɔahu nsɛntitiriw no ntɛm.\nBerɛ a anuanom a wɔwɔ Japan nsa kaa Mateo nwoma no, ntɛm ara na wɔfirii aseɛ kenkanee. Onuawa bi a wadi boro mfeɛ 80 kaa sɛ: “Makenkan Mateo nwoma no mpɛn pii, nanso ntwerɛeɛ a ɛfiri soro ba fam ne nsɛmti nketewa a ɛhyehyɛ mu no aboa me ma mate Bepɔ so Asɛnka no ase yie.” Onuawa ababaa bi twerɛɛ sɛ: “Berɛ a mefaa Mateo nwoma no, mamfa anto hɔ kɔsii sɛ mekenkan wieeɛ. Metaa kenkan nwoma a wɔtwerɛ firi benkum kɔ nifa, nanso Japanfo pii ani gye nwoma a wɔtwerɛ firi soro ba fam ho.”\nWƆAYƐ AMA WƆN A WƆKA JAPAN KASA\nAdɛn nti na Bible mu nwoma baako pɛ yi bɛtumi aboa wɔn a wɔka Japan kasa no paa? Ɛwom sɛ Japanfo pii nnim Bible mu deɛ, nanso wɔn ani gye ho sɛ wɔbɛkenkan. Seesei Japanfo a wɔnhuu Bible da anya hokwan sɛ wɔn nsa bɛka Bible no fã bi na wɔakenkan.\nAdɛn nti na Mateo nwoma no na wɔfa tintimii? Sɛ Japanfo dodoɔ no ara te asɛmfua “Bible” a, Yesu Kristo ho adwene na ɛba wɔn tirim. Nea enti a Mateo nwoma no na wɔfa tintimii ne sɛ, ɛka abusua a Yesu firi mu ne n’awoɔ ho asɛm. Ɛsan ka ne Bepɔ so Asɛnka a nnipa pii ani gye ho, ne ne nkɔmhyɛ a ɛfa nna a ɛdi akyire ho no ho asɛm. Weinom nyinaa yɛ nsɛm a Japanfo pii ani gye ho.\nAdawurubɔfo a wɔwɔ Japan de nsi firii aseɛ kyekyɛɛ nwoma foforɔ yi wɔ afie afie asɛnka ne sankɔhwɛ mu. Onuawa baako twerɛɛ sɛ: “Seesei mɛtumi de Onyankopɔn Asɛm ama nkurɔfo pii wɔ yɛn asasesin mu. Nokwasɛm ne sɛ, ɛda a yɛyɛɛ nhyiam soronko no ara, metumi de Mateo nwoma no baako maa obi!”\nSƐN NA NKURƆFO AKYERƐ HO ANIGYEƐ?\nƆkwan bɛn na adawurubɔfo fa so de nwoma foforɔ yi ma nkurɔfo? Japanfo pii nim nsɛm te sɛ “ɛpono teateaa,” ‘nhwenneɛ a ɛgu mprako anim,’ ne “monnnwennwene ɔkyena ho.” (Mateo 6:34; 7:6, 13) Sɛ wɔhu sɛ Yesu Kristo na ɔkaa saa nsɛm yi a, wɔn ho dwiri wɔn. Sɛ wɔn mu pii hu saa nsɛm no wɔ Mateo nwoma no mu a, wɔka sɛ: “Mabɔ mmɔden sɛ mɛkenkan Bible no pɛnkoro, nanso mentumi nyɛɛ saa.”\nSɛ adawurubɔfo no san kɔ nkurɔfo a wɔgyee Mateo nwoma no nkyɛn a, afiewuranom taa ka sɛ wɔn nsa kaeɛ ara na wɔkenkan ne fã bi anaa ne nyinaa. Ɔbarima bi a wadi boro mfeɛ 60 ka kyerɛɛ ɔdawurubɔfo bi sɛ: “Makenkan no mpɛn pii, na manya awerɛkyekye. Mesrɛ wo bɛkyerɛkyerɛ me Bible mu nsɛm pii.”\nWɔde Mateo nwoma no ma nkurɔfo wɔ badwam adansedie mu nso. Onuawa bi de ne e-mail address maa ababaa bi a ɔgyee nwoma no bi wɔ asɛnka mu. Dɔnwhere baako akyi no, ababaa no twerɛɛ asɛm bi faa e-mail address no so kɔmaa onuawa no sɛ wakenkan nwoma no fã bi na ɔpɛ sɛ ɔsua pii ka ho. Nnawɔtwe baako akyi no, onuawa no ne ababaa no kɔyɛɛ Bible adesua a ɛdi kan, na ankyɛ na ɔfirii aseɛ kɔɔ asafo nhyiam ahodoɔ.\nWɔde Mateo nwoma no bɛboro 1,600,000 akɔma asafo ahodoɔ a ɛwɔ Japan no. Adansefo no de nwoma no mpempem pii ma nkurɔfo bosome biara. Saa nwoma yi nnianimu asɛm no ka sɛnea wɔn a wɔtintim nwoma no te nka ho asɛm sɛ: “Yɛhwɛ kwan paa sɛ, sɛ wokenkan saa nwoma yi a, ɛbɛma w’ani agye Bible ho kɛse.”


Bible Mu Nsɛm Bɔne Nyinaa Awiei - Yehowa Adansefo Intanɛt Dwumadibea\nDƐN na wuhu wɔ ha? Yiw, ɛdɔm a wɔtete apɔnkɔ fitaa so. Nanso hyɛ baabi a wofi ba no nsow. Apɔnkɔ no fi soro nam amununkum mu! So apɔnkɔ ankasa wɔ soro?\nDabi, eyinom nyɛ apɔnkɔ paara. Yenim saa efisɛ apɔnkɔ ntumi ntu mmirika wɔ amununkum mu, ɛnte saa anaa? Nanso Bible no ka apɔnkɔ a wɔwɔ soro ho asɛm. Wunim nea enti a ɛyɛ saa?\nEfisɛ bere bi a atwam no wɔde apɔnkɔ dii dwuma pii wɔ akodi mu. Enti Bible no ka nnipa a wofi soro tete apɔnkɔ so reba ho asɛm de kyerɛ sɛ Onyankopɔn ne nnipa a wɔwɔ asase so wɔ akodi bi. Wunim sɛnea wɔfrɛ baabi a wɔbɛko saa ko yi no? Harmagedon. Saa ko no beyi bɔne nyinaa afi asase so.\nYesu ne Nea obedi anim ako saa ko yi wɔ Harmagedon. Kae sɛ Yesu na Yehowa paw no sɛ onni hene wɔ N’ahenni mu. Ɛno nti na Yesu hyɛ ahenkyɛw. Na afoa no kyerɛ sɛ obekum Onyankopɔn atamfo nyinaa. So ɛsɛ sɛ ɛyɛ yɛn nwonwa sɛ Onyankopɔn bekum abɔnefo nyinaa anaa?\nSan kɔhwɛ Adesua 10. Dɛn na wuhu wɔ hɔ? Yiw, Nsuyiri kɛse a ɛsɛee abɔnefo no. Hena na ɔde saa Nsuyiri no bae? Yehowa Nyankopɔn. Afei hwɛ Adesua 15. Dɛn na ɛrekɔ so wɔ hɔ? Ogya a Yehowa de bae resɛe Sodom ne Gomora.\nDan kɔ Adesua 33 so. Hwɛ nea ɛreba Misrifo apɔnkɔ ne akodi nteaseɛnam no so. Hena na ɔmaa nsu no faa wɔn? Yehowa. Ɔyɛɛ saa de bɔɔ ne nkurɔfo ho ban. Hwɛ Adesua 76. Wubehu wɔ hɔ sɛ Yehowa ma wɔsɛee ne nkurɔfo Israelfo mpo esiane wɔn bɔne nti.\nEnti, ɛnsɛ sɛ ɛyɛ yɛn nwonwa sɛ Yehowa bɛsoma ne soro dɔm ma wɔabeyi bɔne nyinaa afi asase so. Nanso susuw nea ɛno bɛkyerɛ no ho hwɛ! Dan kɔ kratafa a edi hɔ ma yɛnhwɛ.\nAdiyisɛm 16:16; 19:11-16.\nAdɛn nti na Bible no ka ɔsoro apɔnkɔ ho asɛm?\nWɔfrɛ ɔko a Onyankopɔn ne abɔnefo bɛko wɔ asase so no dɛn, na saa ɔko no atirimpɔw ne dɛn?\nYehu fi mfonini no mu sɛ hena na obedi anim wɔ ɔko no mu, na adɛn nti na ɔhyɛ ahenkyɛw, na dɛn na n’afoa no kyerɛ?\nSɛ yɛsan kɔhwɛ Adesua 10, 15 ne 33 no a, dɛn nti na ɛnsɛ sɛ ɛyɛ yɛn nwonwa sɛ Onyankopɔn bɛsɛe abɔnefo?\nƆkwan bɛn so na Adesua 36 ne 76 da no adi sɛ sɛ mpo abɔnefo ka sɛ wɔsom Onyankopɔn a, ɔbɛsɛe wɔn?\nKenkan Adiyisɛm 19:11-16.\nƆkwan bɛn so na Kyerɛwnsɛm no da no adi pefee sɛ Yesu Kristo na ɔte ɔpɔnkɔ fitaa no so? (Adi. 1:5; 3:14; 19:11; Yes. 11:4)\nƆkwan bɛn so na Yesu atade nguguso a wɔde abɔ mogya mu no si so dua sɛ obedi nkonim korakora? (Adi. 14:18-20; 19:13; Yes. 63:1-6)\nHenanom na wɔbɛka dɔm a wobedi Yesu akyi bere a watra ne pɔnkɔ fitaa so no ho? (Adi. 12:7; 19:14; Mat. 25:31, 32)


Micha 7 HOF - Mika 7 AKCB\nMete sɛ otwabere nnuaba tasefo a\notwabere akyi mikodi mpɛpɛ wɔ bobeturo mu;\nminnya bobe kasiaw na madi,\nborɔdɔma aba a edi kan a mekɔn dɔ nso, saa ara.\n2Wɔapra Onyamefɛrefo nyinaa afi asase so.\nAnka ɔbaako a ɔteɛ mpo.\nNnipa nyinaa tetɛw na wɔhwehwɛ sɛ wɔbɛka mogya agu;\nwɔde ɔtan sunsum wɔn ho wɔn ho mfiri.\n3Nsa abien no nyinaa akokwaw bɔneyɛ mu;\nɔsodifo bisa akyɛde,\notemmufo gye adanmude,\nwɔn a tumi wɔ wɔn nsa mu no yɛ nea wɔpɛ,\nwɔn nyinaa bɔ mu dwene amumɔyɛ ho.\n4Nea oye wɔ wɔn mu no te sɛ ohwirem;\nnea ɔteɛ pa ara no, nsɔeban ye sen no.\nWʼatemmuda no aso,\nda a Onyankopɔn reba wo nsrahwɛ.\nEyi ne bere a wɔn ani so bɛyɛ wɔn totɔtotɔ.\n5Nnye obiara nni;\nmfa wo werɛ nhyɛ adamfo mu.\nMpo, ɔbea a ɔda wo koko mu no\nto wo tɛkrɛma nnareka wɔ ne ho.\n6Ɔbabarima twiri nʼagya,\nƆbabea sɔre tia ne na,\nasebea nso tia nʼase\nonipa atamfo ne nʼankasa ne fifo.\n7Me de, mede anidaso hwɛ Awurade,\nMetwɛn me Nkwagye Nyankopɔn;\nna me Nyankopɔn betie me.\n8Mma wʼani nnye, me tamfo!\nMahwe ase de, nanso mɛsɔre.\nSum aduru me de,\nnanso Awurade bɛyɛ me hann.\n9Sɛ mayɛ bɔne atia no nti,\nAwurade abufuw bɛba me so,\nkosi sɛ ɔbɛka mʼasɛm ama me\nna wada me bembu adi.\nƆde me bɛba hann no mu;\nna mehu ne trenee.\n10Afei, mʼatamfo behu\nna wɔn ani bewu,\nnea osee me sɛ,\n“Ɛhe na Awurade wo Nyankopɔn no wɔ?”\nMʼani behu nʼasehwe;\nmpo mprempren no, wobetiatia no so\nte sɛ dontori a ɛwɔ mmɔnten so.\n11Da a wɔbɛto wʼafasu no bɛba,\nda a wɔbɛtrɛw wʼahye mu.\n12Da no, nnipa bɛba wo nkyɛn\nafi Asiria ne Misraim nkuropɔn mu,\nmpo wobefi Misraim akosi Eufrate\nafi po akosi po\nne bepɔw so akosi bepɔw so.\n13Asase no bɛyɛ amamfo, esiane nnipa a wɔtete so\nne wɔn nneyɛe nti.\nMpaebɔ Ne Nkamfo\n14Fa wo pema di wo nkurɔfo anim,\nnguan a wɔyɛ wʼagyapade no,\na wɔn nko ara tete kwae mu,\nwura frɔmfrɔm adidibea hɔ.\nMa wonnidi wɔ Basan ne Gilead\nsɛ tete nna no mu.\n15“Mɛyɛ anwonwade akyerɛ wo,\nsɛnea meyɛɛ nna a wufi Misraim bae mu no.”\n16Aman behu wo na wɔn ani bewu,\nwɔn a tumi nyinaa afi wɔn nsa no.\nWɔde wɔn nsa betuatua wɔn ano\nna wɔn aso besisiw.\n17Wobedi dɔte sɛ awɔ,\nne mmoa a wɔwea wɔ fam.\nWɔde ahopopo befi wɔn abon mu aba;\nwɔde osuro bɛdan wɔn ho ama Awurade yɛn Nyankopɔn,\nna wobesuro wo.\n18Hena na ɔte sɛ wo,\nOnyankopɔn a wode bɔne kyɛ?\nWo a wode agyanom asefo nkae amumɔyɛ kyɛ wɔn.\nWʼabufuw ntena hɔ daa,\nna mmom wʼani gye sɛ wobɛda mmɔborɔhunu adi.\n19Wubehu yɛn mmɔbɔ bio,\nwubetiatia yɛn bɔne so,\nna woatow yɛn amumɔyɛ agu po bun mu.\n20Wobɛyɛ ɔnokwafo ama Yakob\nna woahu Abraham mmɔbɔ\nsɛnea wokaa yɛn agyanom ntam\nAKCB : Mika 7


Sɛnea Yehowa Bɛn Yɛn—Yakobo 4:8 | Adesua\n“Mommɛn Onyankopɔn na ɔbɛbɛn mo.”—YAK. 4:8.\nNSƐM A EDIDI SO YI KA WO SƐN?\nYehowa ankasa pɛ sɛ yɛbɛn no.\nOnyankopɔn ama yɛanya agyede.\nOnyankopɔn ma wɔkyerɛw Bible no sɛnea nnipa bɛte ase.\n1. Dɛn na onipa biara pɛ, na hefo na wobetumi aboa no?\n“ONIPA nua ne nipa.” Eyi yɛ asɛm a yɛtaa te. Ampa, obiara hia nnipa wɔ ne ho. Sɛ nkurɔfo nim wɔn ho yiye na obiara pɛ ne yɔnko asɛm a, yetumi ka sɛ wɔbɛn wɔn ho. Sɛ yɛwɔ abusuafo ne nnamfo a wɔpɛ yɛn asɛm, wɔdɔ yɛn, na wobu yɛn a, yɛn ani gye paa. Nanso sɛ yɛka onii a ɛsɛ sɛ yɛbɛn no paa a, ɔne yɛn Bɔfo Yehowa.—Ɔsɛnk. 12:1.\n2. Dɛn na Yehowa ahyɛ bɔ sɛ ɔbɛyɛ? Adɛn nti na nnipa pii nnye saa asɛm no nni?\n2 Yehowa ankasa pɛ sɛ ‘yɛbɛn’ no, na wahyɛ bɔ sɛ yɛyɛ saa a, ɔno nso ‘bɛbɛn’ yɛn. (Yak. 4:8) Saa asɛm yi ka koma paa! Nanso nnipa pii nnye nni sɛ Onyankopɔn pɛ sɛ ɔbɛn wɔn. Wɔn adwene yɛ wɔn sɛ wɔmfata sɛ Onyankopɔn bɛbɛn wɔn anaa wosusuw sɛ wɔrentumi mmɛn Onyankopɔn efisɛ ɔne nnipa ntam ware. Ɛnde, ɛyɛ ampa paa sɛ yebetumi abɛn Yehowa?\n3. Nokwasɛm bɛn na ɛsɛ sɛ yehu fa Yehowa ho?\n3 Nokwasɛm ne sɛ, sɛ obi pɛ sɛ ohu Yehowa a, obetumi ahu no efisɛ “ɔne yɛn mu biara ntam nware.” (Monkenkan Asomafo Nnwuma 17:26, 27; Dwom 145:18.) Ɛwom sɛ nnipa tɔ sin, nanso Yehowa pɛ sɛ yɛbɛn no, na wayɛ krado sɛ ɔne yɛn bɛfa adamfo. (Yes. 41:8; 55:6) Na odwontofo no nim saa nokwasɛm yi, enti ɔkaa Yehowa ho asɛm sɛ: “O mpaebɔ Tiefo, wo nkyɛn na ɔhonam nyinaa bɛba. Anigye ne onipa a wopaw no na woma ɔbɛn wo.” (Dw. 65:2, 4) Afei momma yɛnhwɛ sɛnea Yuda hene Asa bɛn Onyankopɔn ne nea Onyankopɔn nso yɛe. *\nNEA YESUA FI ASA NHWƐSO NO MU\n4. Ɛsa bɛn na Ɔhene Asa twa too hɔ maa Yuda man no?\n4 Ná Ɔhene Asa ani ku nokware som ho paa. Bere a obedii ade no na nguaman agye asɔrefie no abɔ so, na na abosonsom nso agye ntini wɔ ɔman no mu, nanso ɔbɔɔ mmɔden praa afide yi fii hɔ. (1 Ahe. 15:9-13) Esiane Asa nhwɛso pa nti, otumi tuu ne nkurɔfo fo sɛ “wɔnhwehwɛ Yehowa, wɔn agyanom Nyankopɔn no, na wonni ne mmara nsɛm ne n’ahyɛde so.” Yehowa nso hyiraa Asa, na mfe du a edi kan wɔ n’ahenni mu no, asomdwoe tenaa ɔman no mu. Na Asa nim sɛ asomdwoe no fi Yehowa hɔ, enti ɔka kyerɛɛ ne nkurɔfo sɛ: “Asase no da hɔ ma yɛn, efisɛ yɛahwehwɛ Yehowa, yɛn Nyankopɔn. Yɛahwehwɛ no nti, wama yɛanya ɔhome afã nyinaa ahyia.” (2 Be. 14:1-7) Afei yɛnhwɛ nea esii akyiri yi.\n5. Dɛn na ɛkyerɛ sɛ Asa de ne ho too Onyankopɔn so, na dɛn na efii mu bae?\n5 Fa no sɛ wo ne Asa. Etiopiani Sera de asraafo 1,000,000 ne nteaseɛnam 300 aba wo man Yuda so. (2 Be. 14:8-10) Nanso w’asraafo yɛ 580,000, bɛyɛ Etiopiafo no mu fã pɛ. Sɛ wuhu asraafodɔm saa sɛ wɔreba wo man so a, dɛn na wobɛyɛ? Wubebisa nea enti a Onyankopɔn ama kwan ma atamfo aba wo man so? Wode wo ho bɛto wo nyansa so anaa wode wo ho bɛto Yehowa so? Nea Asa yɛe no kyerɛ sɛ ɔbɛn Yehowa na ɔwɔ ahotoso sɛ obegye ɔman no afi atamfo nsam. Asa teɛɛm sɛ: “Yehowa yɛn Nyankopɔn, boa yɛn, na wo so na yɛde yɛn ani ato; wo din mu na yɛaba saa dɔm yi so. O Yehowa, wone yɛn Nyankopɔn. Mma onipa desani nnni wo so nkonim.” Dɛn na Onyankopɔn yɛe wɔ Asa adesrɛ no ho? Bible ka sɛ “Yehowa dii Etiopiafo so nkonim.” Atamfo no mu baako mpo anka.—2 Be. 14:11-13.\n6. Asa su bɛn na ɛsɛ sɛ yesua?\n6 Ɛyɛɛ dɛn na Asa de ne werɛ nyinaa hyɛɛ Onyankopɔn mu sɛ ɔbɛbɔ ne ho ban? Bible ka sɛ “Asa yɛɛ nea ɛteɛ Yehowa ani so,” na na ‘ne koma di mũ wɔ Yehowa ho.’ (1 Ahe. 15:11, 14) Yɛn nso ɛsɛ sɛ yɛde koma mũ som Onyankopɔn na yɛatumi abɛn no nnɛ ne daakye nyinaa. Ɛyɛ yɛn dɛ paa sɛ Yehowa ankasa ka yɛn ba ne ho na ɔboa yɛn ma yɛne no fa adamfo a emu yɛ den. Momma yɛnhwɛ akwan mmienu a Onyankopɔn afa so aka yɛn aba ne ho.\nYEHOWA NAM AGYEDE NO SO AKA YƐN ABA NE HO\n7. (a) Dɛn na Yehowa ayɛ a ɛka yɛn bɛn no? (b) Ɔkwan titiriw bɛn na Yehowa fa so ka yɛn ba ne ho?\n7 Yehowa dɔ nnipa nti wabɔ asase fɛfɛɛfɛ ama yɛn. Ne dɔ koro yi ara nti na yɛte nkwa mu, efisɛ daa ɔma yɛn nea yehia. (Aso. 17:28; Adi. 4:11) Nea ɛsen honam fam nneɛma koraa ne honhom fam aduan a Yehowa de ma yɛn. (Luka 12:42) Bio, wama yɛn awerɛhyem sɛ yɛbɔ mpae a, obetie. (1 Yoh. 5:14) Nanso ɔkwan titiriw a Yehowa fa so ka yɛn ba ne ho ne agyede no. (Monkenkan 1 Yohane 4:9, 10, 19.) Yehowa somaa ne “Ba a ɔwoo no koro” no baa asase so sɛ ɔmfa ne nkwa mmɔ afɔre mma yɛn sɛnea ɛbɛyɛ a yɛbɛde yɛn ho afi bɔne ne owu ho na yɛatena ase daa.—Yoh. 3:16.\n8, 9. Dwuma bɛn na Yehowa de Yesu di?\n8 Yehowa pɛ sɛ obi biara nya agyede no so mfaso; wɔn a wowui ansa na Kristo reba mpo benya so mfaso. Bere a Yehowa nya hyɛɛ nkɔm sɛ daakye ɔbɛma obi abegye adesamma no, na ɛte sɛ nea ɔde agyede no ama dedaw, efisɛ onim sɛ ɔkwan biara so n’asɛm bɛbam. (Gen. 3:15) Mfe pii akyi no, ɔsomafo Paulo daa Yehowa ase sɛ ‘ɔnam Kristo Yesu agyede no so abu yɛn bem.’ Paulo de kaa ho sɛ Onyankopɔn ‘de bɔne a wɔayɛ atwam no firii, bere a onyaa abotare no.’ (Rom. 3:21-26) Enti yɛrentumi nkwati Yesu mmɛn Onyankopɔn mma ɛnyɛ yiye.\n9 Yesu nko ara na nnipa ahobrɛasefo betumi afa no so ahu Yehowa na wabɛn no. Dɛn na Bible ma yehu fa eyi ho? Paulo kyerɛwee sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Rom. 5:6-8) Ɛsɛ sɛ yɛkae sɛ ɛnyɛ biribi a yɛayɛ ama Yehowa na ɔde agyede no retua yɛn ka, na mmom dɔ na ɔdɔ yɛn. Yesu kae sɛ: “Obiara ntumi mma me nkyɛn gye sɛ Agya a ɔsomaa me no twe no.” Ɔsan kae sɛ: “Obiara mma Agya no nkyɛn gye sɛ ɔnam me so.” (Yoh. 6:44; 14:6) Ɔkwan bɛn na Yehowa fa Yesu so twe nkurɔfo ba ne nkyɛn na ɔboa wɔn ma wɔtena ne dɔ mu na wɔanya daa nkwa? Ɔnam honhom kronkron so. (Monkenkan Yuda 20, 21.) Yɛnhwɛ ɔkwan foforo a Yehowa fa so twe yɛn ba ne nkyɛn.\nYEHOWA NAM BIBLE SO TWE YƐN BA NE NKYƐN\n10. Ɔkwan bɛn so na Bible boa yɛn ma yɛbɛn Onyankopɔn?\n10 Besi ha yi, yɛafa kyerɛw nsɛm ahorow afi Bible nhoma 14 mu. Yehowa de ne honhom kronkron kaa nnipa ma wɔkyerɛw Bible no sɛnea ɛbɛyɛ a yebetumi abɛn no. Ɛnyɛ Bible a, anka yɛbɛyɛ dɛn ahu sɛ yebetumi abɛn yɛn Bɔfo no? Ɛnyɛ Bible koro yi ara a, anka yɛbɛyɛ dɛn ahu agyede no ho asɛm? Bio, sɛ ɛnyɛ Bible a, anka yɛbɛyɛ dɛn ahu sɛ Yehowa nam Yesu so ka yɛn ba ne ho? Bible boa yɛn ma yehu Yehowa su ahorow ne n’atirimpɔw. Exodus 34:6, 7 ma yehu Yehowa su fɛfɛ no bi. Yehowa ka kyerɛɛ Mose sɛ ɔyɛ “Onyankopɔn mmɔborɔhunufo ne ɔdomfo, nea ne bo kyɛ fuw na n’adɔe ne ne nokwaredi dɔɔso. Oyi n’adɔe adi kyerɛ nnipa mpempem, na ɔde mfomso ne mmarato ne bɔne firi.” Hena na ɔmpɛ sɛ ɔbɛn obi a ɔte saa? Yehowa nim sɛ bere biara a yebesua ne ho biribi wɔ Bible mu no, ɛka yɛn bɛn no na yehu sɛ ɔwɔ hɔ ampa.\n11. Adɛn nti na ehia sɛ yehu Onyankopɔn su ahorow ne n’akwan? (Hwɛ mfonini a ɛwɔ adesua yi mfiase no.)\n11 Nhoma a wɔato din Bɛn Yehowa no ma yehu sɛ yebetumi afa Onyankopɔn adamfo. Nhoma no nnianim asɛm ka sɛ: “Adamfofa biara mu no, abusuabɔ no gyina hu a yebehu onipa no, na yɛanya ne su ahorow a ɛda nsow ho anigye ne anisɔ so. Enti Onyankopɔn su ahorow ne n’akwan a wɔada no adi wɔ Bible mu no yɛ ade a ehia sɛ yesua ho ade.” Ɛnde, momma yɛnna Yehowa ase sɛ wama wɔakyerɛw Bible no sɛnea nnipa bɛte ase.\n12. Adɛn nti na Yehowa maa nnipa kyerɛw Bible no?\n12 Anka Yehowa betumi ama abɔfo akyerɛw Bible no. Yɛreka yi abɔfo ani gye nnipa ne nea wɔyɛ ho. (1 Pet. 1:12) Anka wobetumi akyerɛw Onyankopɔn Asɛm no pɛpɛɛpɛ. Nanso asɛmmisa ne sɛ, anka abɔfo behu nneɛma sɛnea nnipa hu no? Anka wobehu yɛn ahiade, yɛn haw, ne yɛn mmerɛwyɛ? Dabi. Yehowa nim sɛ abɔfo nte sɛ nnipa; wonsusuw nneɛma ho sɛ nnipa. Enti Yehowa hyɛɛ da na ɔmaa nnipa kyerɛw Bible no. Nnipa a wɔkyerɛw Bible no ne wɔn a wɔn ho asɛm wɔ Bible mu no bi dii mfomso, ehu kaa ebinom, na afoforo nso abam bui. Sɛ yɛkan Bible na yehu nea wɔfaa mu a, yɛte ase efisɛ yɛn nso yehyia tebea a ɛte saa. Saa ara nso na yɛkan Bible na yehu sɛ wɔn ani agye a, yɛn nso yɛn ani gye. Sɛnea na Elia ‘wɔ nkate te sɛ yɛn’ no, saa ara na na Bible akyerɛwfo no nyinaa te.—Yak. 5:17.\nAdɛn nti na ɔkwan a Yehowa faa so ne Yona ne Petro dii no ka wo bɛn no? (Hwɛ nkyekyɛm 13, 15)\n13. Yona mpae no ka wo sɛn?\n13 Yɛmfa Yona nyɛ nhwɛso. Bere a Onyankopɔn somaa no no, oguanee. Sɛ ɔbɔfo na ɔkyerɛw saa asɛm no a, ebia anka ɔrentumi nkyerɛw nea Yona faa mu no pɛpɛɛpɛ. Enti eye paa sɛ Yehowa maa Yona ankasa kyerɛw n’asɛm ne mpae a ɔbɔe bere a ɔda apataa yam wɔ po ase no. Yona kae sɛ: “Bere a me kra hodwowee no, mekaee Yehowa.”—Yona 1:3, 10; 2:1-9.\n14. Adɛn nti na wubetumi ate nea Yesaia kyerɛw faa ne ho no ase?\n14 Yɛnhwɛ Yesaia nso. Yehowa ma ɔkyerɛw ɔno ara ne ho asɛm. Yesaia huu Onyankopɔn anuonyam wɔ anisoadehu mu, na eyi ma ohui sɛ ne ho ntew. Ɔkae sɛ: “Asɛm ato me! Mawu awie, efisɛ m’ano ho ntew, na nkurɔfo a mete wɔn mu nso ano ho ntew; na hwɛ, mede m’ani ahu Ɔhene no, asafo Yehowa ankasa!” (Yes. 6:5) Ɔbɔfo bɛn na anka obetumi aka saa afa ne ho? Nanso Yesaia tumi kaa saa, na yebetumi ate ase.\n15, 16. (a) Adɛn nti na yebetumi ate yɛn yɔnko nnipa ase? Ma nhwɛso. (b) Dɛn na ɛbɛboa yɛn ma yɛabɛn Yehowa paa?\n15 Wohwɛ a anka ɔbɔfo betumi aka sɛ ‘ɔmfata’ sɛnea Yakob kae no anaa anka obetumi aka sɛ ɔyɛ “ɔdebɔneyɛfo” sɛnea Petro kae no? (Gen. 32:10; Luka 5:8) Wohwɛ a, anka abɔfo ‘besuro’ sɛnea ɛtɔ da a na Yesu asuafo no suro no? Bere a Paulo ne afoforo reka asɛmpa no, na nkurɔfo taa wɔn, enti na ehia sɛ ‘wonya akokoduru.’ Ɔbɔfo bɛn na anka ebehia sɛ onya akokoduru ansa na waka asɛm no? (Yoh. 6:19; 1 Tes. 2:2) Abɔfo yɛ pɛ wɔ biribiara mu na wɔn ahoɔden boro nnipa de so, enti ehu nka wɔn. Nanso sɛ nnipa ka sɛ wosuro biribi a, yɛte ase efisɛ yɛn nso yɛyɛ nnipa. Sɛ yɛrekan Onyankopɔn Asɛm no a, ‘yɛne wɔn a wodi ahurusi di ahurusi; na yɛne wɔn a wosu su.’—Rom. 12:15.\n16 Sɛ yɛtɔ yɛn bo ase hwɛ sɛnea Yehowa ne n’asomfo anokwafo dii tete no a, yebehu ne ho nsɛm pii. Ná Yehowa ne nnipa a wɔnyɛ pɛ na ɛredi, nanso na ɔdɔ wɔn na onyaa wɔn ho abotare kaa wɔn baa ne nkyɛn. Sɛ yehu Yehowa ho nsɛm saa a, yɛbɛdɔ no na yɛabɛn no paa.—Monkenkan Dwom 25:14.\nFA WO HO FAM ONYANKOPƆN DENNEENNEN\n17. (a) Afotu bɛn na Asaria de maa Asa? (b) Dɛn na ɛkyerɛ sɛ Asa amfa Asaria afotu no anyɛ adwuma, na dɛn na efii mu bae?\n17 Bere a Ɔhene Asa dii Etiopia asraafodɔm so nkonim no, Onyankopɔn diyifo Asaria maa ɔne ne nkurɔfo afotu bi. Saa afotusɛm no wɔ 2 Beresosɛm 15:1, 2. Ɔkae sɛ: “Yehowa de, sɛ mo ne no tena a, ɔno nso ne mo bɛtena; sɛ mohwehwɛ no a, ɔbɛma moahu no, na sɛ mugyaw no a, ɔno nso begyaw mo.” Nanso akyiri yi Asa amfa afotu no anyɛ adwuma. Bere a Israel ahemman a ɛwɔ atifi fam no sɔre baa Yuda so no, Asa anhwehwɛ Yehowa hɔ mmoa, na mmom ɔne Siriafo kɔyɛɛ apam. Hwɛ, abosonsomfo mmom na ɔkɔhwehwɛɛ wɔn hɔ mmoa. Enti Yehowa ka kyerɛɛ Asa sɛ: “Asɛm yi mu de, woadi nkwaseasɛm, na efi nnɛ rekɔ, akodi bɛba wo so.” Ampa-ne-ampa ara efi saa bere no Asa anhu asomdwoe. (2 Be. 16:1-9) Dɛn na yesua fi mu?\n18, 19. (a) Sɛ biribi reyɛ atetew yɛne Onyankopɔn ntam a, dɛn na ɛsɛ sɛ yɛyɛ? (b) Yɛbɛyɛ dɛn abɛn Yehowa?\n18 Mommma yɛnntwe yɛn ho mfi Yehowa ho da. Sɛ biribi reyɛ atetew yɛne Yehowa ntam a, ɛnsɛ sɛ yɛtenatena ho koraa. Mmom ɛsɛ sɛ yetie asɛm a ɛwɔ Hosea 12:6 no na yɛyɛ tebea no ho biribi. Ɛhɔ ka sɛ: “San bra wo Nyankopɔn nkyɛn, na di adɔe ne atɛntrenee akyi; na fa wo ho to wo Nyankopɔn so daa.” Sɛ saa a, ɛnde momma yennwinnwen agyede no ho na yɛnyere yɛn ho nsua Bible daa. Yɛyɛ saa a ɛbɛka yɛn abɛn Yehowa na yɛde yɛn ho afam no denneennen.—Monkenkan Deuteronomium 13:4.\n19 Odwontofo no kyerɛwee sɛ: “Onyankopɔn a mɛbɛn no no ye ma me.” (Dw. 73:28) Momma yɛn nyinaa nsua Yehowa ho nneɛma foforo daa. Yɛyɛ saa a, yebenya biribi a yebegyina so adɔ no paa. Sɛ yɛbɛn Yehowa a, ɔno nso bɛbɛn yɛn nnɛ akosi daapem!\n^ nky. 3 Hwɛ Asa ho asɛm wɔ August 15, 2012 Ɔwɛn-Aban mu; wɔato din “Mubenya Mo Adwuma no so Akatua.”


Jehovah Adasefo Ndwom Nwoma—Ndwom Wɔ Kasa Ahorow Pii Mu\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Chinese Cantonese (Simplified) Chinese Mandarin (Simplified) Chinese Mandarin (Traditional) Croatian Czech Danish Dutch Efik English (Borɔfo) Estonian Finnish French Georgian German Greek Haitian Creole Hausa Hebrew Hungarian Igbo Indonesian Italian Japanese Kimbundu Kinyarwanda Korean Lingala Lithuanian Macedonian Malagasy Malay Malayalam Mfantse Mingrelian Nahuatl (Central) Norwegian Persian Polish Portuguese Punjabi Rarotongan Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Tarascan Tigrinya Totonac Tsonga Turkish Tzeltal Tzotzil Ukrainian Umbundu Urdu Valencian Xhosa Yoruba (Alata) Zapotec (Lachiguiri) Zulu\nNdwom Wɔ Kasa Ahorow Pii Mu\nƆgye edwumadzen paa ma woeetum akyerɛ ndwom kor pɛr ase akɔ kasa fofor mu. Na dɛ wɔbɛkyerɛ ndwom nwoma mua a, ndwom dodow 135 na ɔwɔ mu ase no, botum ayɛ abagura paa.\nJehovah Adasefo ayɛ edwuma a ɔtse dɛm, na wɔdze mfe ebiasa akyerɛ hɔn ndwom nwoma fofor a wɔato dzin Sing to Jehovah no ase akɔ kasa ahorow 116 mu. Iyi ekyir no, wɔakyerɛ ndwom no mu 55 ase akɔ kasa ahorow 55 so mu. Ɔrennkyɛr, yebenya ndwom nwoma yi wɔ kasa ahorow pii mu so.\nNdwom Asekyerɛ Nye No Mu Nsɛm Kyerɛw\nMprɛmprɛ yi, Jehovah Adasefo kyerɛ Bible ho nwoma ahorow ase kɔ kasa ahorow bɔbor 700 mu, na no mu bɔbor 500 wɔ Intanɛt do. Naaso ndwom nwoma asekyerɛ dze, ɔyɛ edwuma a ne yɛ yɛ dzen. Ebɛnadze ntsi a? Osiandɛ wɔ Sing to Jehovah no mu no, ɔwɔ mu dɛ wɔakyerɛ ndwom no mu nsɛm no ase akɔ kasa ahorow pii mu dze, naaso mbrɛ wɔtow ndwom no nnsesã.\nYerunntum mmfa magazine asekyerɛ nntoto ndwom asekyerɛ ho. Dɛ mfatoho no, sɛ kasa asekyerɛfo rekyerɛ Watchtower magazine no ase akɔ kasa fofor mu a, wɔbɔ mbɔdzen dɛ wɔbɛma ntseasee a ɔwɔ dza wɔrekyerɛ ase no mu no nyinara ada edzi. Naaso wɔ ndwom mu dze, ɔsor mbrɛ osi tse.\nMbrɛ Wɔyɛ No\nSɛ kasa asekyerɛfo rekyerɛ ndwom ase a, ɔkwan a wɔfa do kyerɛ ase no yɛ soronko koraa. Siantsir nye dɛ, ɔsɛ dɛ no mu nsɛm no ntseasee ba mu, ɔyɛ dɛw, na wɔkaa no ntsɛm.\nƆsɛ dɛ ayɛyindwom no mu nsɛm ba famu koraa ma ɔdwontofo no dɛ ɔbɛtse nsɛmfua no ase na woeehu siantsir a ɔwɔ hɔ no ntsɛm. Wɔ kasa biara mu no, ɔsɛ dɛ nkasafua no nye ndwontow no kɔ do kama ma no tow yɛ dɛw, dɛ gyama ɔyɛ ɔdwontofo nankasa ne nsɛm.\nKasa asekyerɛfo no yɛ dɛn tum du dɛm botae yi ho? Wɔama kasa asekyerɛfo no akwankyerɛ dɛ wɔnkyerɛw nsɛm fofor a ɔda adwen a ɔwɔ Borɔfo Sing to Jehovah no a wɔrekyerɛ ase no mu no edzi, mbom sen dɛ wɔbɛkyerɛ nsɛm n’ase tsenn. Ɔwɔ mu dɛ kasa asekyerɛfo no bɔ mbɔdzen dɛ wɔbɛma Kyerɛwnsɛm mu adwen a ɔwɔ ndwom no ekyir no ada edzi dze, naaso wɔbɔ mbɔdzen dze hɔn kasaa mu nsɛmfua a ne ntseasee nnyɛ dzen, na ɔyɛ mberɛw dɛ wɔbɛkaa dzi dwuma.\nDza wodzi kan yɛ nye dɛ, wɔkyerɛ Borɔfo ndwom no ase tsenn. Afei, Ɔdasefo bi a no ho awea mu wɔ ndwom kyerɛw mu no bɔ mbɔdzen dan nsɛm no a wɔakyerɛ ase no yɛ no ndwom mu nsɛm a no tow yɛ dɛw, naaso ntseasee wɔ mu. Afei, kasa asekyerɛfo no san hwɛ ndwom mu nsɛm no mu bio hwɛ dɛ biribiara yɛ pɛpɛɛpɛr anaa, a adwen a ɔwɔ ekyir so nye dɛ ɔnye Kyerɛwnsɛm no hyia.\nJehovah Adasefo a wɔwɔ wiadze nyina no enyi gyei aber a hɔn nsa kãa ndwom nwoma fofor no, na nkorɔfo pii rohwɛ kwan dzendzenndzen dɛ wobenya bi wɔ kasa afofor pii so mu.\n“Ɔkwan No Nye Yi”\nWɔba Behyia Mu Yɛ Ndwom


Nnwom 135 NA-TWI - Ayeyi dwom - Kamfo Awurade! Monkamfo ne - Bible Gateway\nNnwom 134Nnwom 136\nNnwom 135 Nkwa Asem (NA-TWI)\n135 Kamfo Awurade! Monkamfo ne din, Awurade asomfo 2 a, mugyina Awurade fi a ɛyɛ Onyankopɔn fi hɔ no. 3 Monkamfo Awurade efisɛ, oye. Monto ayeyi nnwom wɔ ne din mu efisɛ, ne yam ye. 4 Oyii Yakob maa ne ho na oyii Israelfo sɛ n’ankasa ne de.


Onyankopɔn pɛ sɛ yɛtena ase asomdwoe mu na yɛn ani gye daa wɔ paradise asase so!\nNanso, ebia wubebisa sɛ: ‘Ɛbɛyɛ dɛn na saa asɛm no atumi abam?’ Bible ka sɛ Onyankopɔn Ahenni no betumi ama abam. Ɛyɛ Onyankopɔn pɛ sɛ nnipa nyinaa sua saa Ahenni no ne nea ɔbɛyɛ ama yɛn no ho ade.—Dwom 37:11, 29; Yesaia 9:7.\nOnyankopɔn pɛ sɛ esi yɛn yiye.\nSɛnea agya pa biara pɛ sɛ esi ne mma yiye no, saa ara na yɛn soro Agya no nso pɛ sɛ yenya anigye daa. (Yesaia 48:17, 18) Wahyɛ bɔ sɛ nea ‘ɔyɛ ade a Onyankopɔn pɛ no bɛtena hɔ daa.’—1 Yohane 2:17.\nOnyankopɔn pɛ sɛ yɛnantew n’atempɔn so.\nBible ka sɛ yɛn Bɔfo no pɛ sɛ ‘ɔkyerɛ yɛn n’akwan’ na ama yɛatumi ‘anantew n’atempɔn so.’ (Yesaia 2:2, 3) Wayi ‘nnipa bi ama ne din’ sɛ wɔmma wonhu n’apɛde wɔ asase nyinaa so.—Asomafo Nnwuma 15:14.\nOnyankopɔn pɛ sɛ yɛsom no wɔ biakoyɛ mu.\nYehowa nokware som no ma nnipa fi wɔn komam dodɔ wɔn ho, na ɛma wɔyɛ biako sen sɛ ɛbɛma wɔn mu apaapae. (Yohane 13:35) Ɛnnɛ, henanom na wɔrekyerɛkyerɛ mmarima ne mmea a wɔwɔ baabiara sɛnea wɔsom Onyankopɔn wɔ biakoyɛ mu? Yɛpɛ sɛ saa nhomawa yi boa wo ma wuhu wɔn.\nWo ne yɛn nsua Bible no. So woafi ase ne Yehowa Adansefo resua Bible no? Sɛ wumfii ase a, so w’ani begye ho sɛ wɔne wo besua Bible no? Wuntua hwee. Wubehu sɛ ɛyɛ ɔkwampa a wubetumi afa so abɛn Onyankopɔn yiye.\nKogye nhoma a wuntua hwee. Wubetumi akɔ Ahenni Asa a ɛwɔ mo mpɔtam hɔ so akogye nhoma bi a ɛwɔ wo kurom kasa mu a ɛbɛboa wo ma woate Bible no ase, anaa wo ne Yehowa Dansefo bi nkasa ma ɔmma wo bi.\nSua yɛn ho nsɛm wɔ Intanɛt so. Kɔ Yehowa Adansefo Intanɛt dwumadibea hɔ wɔ www.jw.org. Wubetumi akenkan Bible ne yɛn nhoma ahorow no wɔ hɔ. Yɛn nhoma ahorow no wɔ kasa bɛboro 600 mu, na wubetumi atintim emu pii.


Ɔbabun a Wo Ne No Bedi Nkitaho | De Ma Abusua No\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Georgian German Greek Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Maltese Myanmar Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nMMOA A WƆDE MA ABUSUA NO | MMOFRA NTETEE\nBere a wo ba yɛ abofra no, na ɔka biribiara kyerɛ wo. Bere a wanyin abɛyɛ ɔbabun no, ɔnka hwee nkyerɛ wo bio. Bere biara a wopɛ sɛ wo ne no bɔ nkɔmmɔ no, ɔmpɛ sɛ ɔkasa anaasɛ nkɔmmɔbɔ no dan akasakasa wɔ fie hɔ.\nWubetumi asua sɛnea wo ne wo ba a ɔyɛ ɔbabun bɛbɔ nkɔmmɔ. Nanso, nea edi kan no, ɛsɛ sɛ wususuw nneɛma abien a ebetumi ama asɛnnennen yi asɔre no ho.\nƆhwehwɛ ahofadi. Sɛ wo ba a ɔyɛ ɔbabun benyin abɛyɛ ɔpanyin pa a, ɛsɛ sɛ osua sɛnea wodi asetena mu nsɛnnennen ho dwuma. Ɛwom, mmabun bi hwehwɛ ahofadi pii sen nea wohia; na awofo bi nso mfa ahofadi a ɛsɛ sɛ mmabun nya no mma wɔn. Ntawntawdi a ebefi mu aba no betumi ayɛ ɔhaw kɛse ama awofo ne mmabun nyinaa. Brad * a wadi mfe 16 nwiinwii sɛ: “M’awofo pɛ sɛ wɔkyerɛ me biribiara a ɛsɛ sɛ meyɛ wɔ m’asetena mu. Sɛ midi mfe 18 na wɔamma me ahofadi a mihia a, metu afi fie!”\nSɛnea wotumi susuw nneɛma ho. Mmofra nkumaa taa gye asɛm a obiara ka di, sɛ́ ɛyɛ nokware anaasɛ ɛnyɛ nokware. Nanso mmabun pii tumi hu sɛ ɛnyɛ asɛm biara na ɛyɛ nokware. Ɛho hia sɛ ɔbabun susuw nneɛma ho wɔ saa kwan yi so na aboa no ma wanya atɛmpa. Susuw nhwɛso yi ho: Abofra wɔ adwene bi sɛ ɛsɛ sɛ wɔne obiara di no pɛpɛɛpɛ: ‘Sɛ me maame rekyɛ paanoo mu ama yɛn a, mehwɛ kwan sɛ ɔbɛkyɛ mu abien pɛpɛɛpɛ. Ɔde fã ma me a na ɔde fã nso ama me nua.’ Ɛba saa a, ɔfa no te sɛ nea wobu akontaa ara pɛ. Nanso, mmabun de wonhu no sɛ ɛyɛ mmerɛw saa. Nokwarem no, sɛ wɔkyɛ biribi pɛpɛɛpɛ ma nnipa bi a, ɛno nkyerɛ sɛ wɔne wɔn nyinaa adi no pɛpɛɛpɛ wɔ biribiara mu. Sɛ wo ba a ɔyɛ ɔbabun tumi susuw nneɛma ho a, ɛboa no ma ɔte nsɛm a asete yɛ den saa no ase. Ɔhaw bɛn na efi mu ba? Ɛno mma ɔne wo nyɛ adwene wɔ nsɛm ho.\nBere biara a ɛbɛyɛ yiye no, wo ne no mmɔ nkɔmmɔ. Fa hokwan biara a wubenya no yɛ saa. Sɛ nhwɛso no, awofo binom ahu sɛ mmerantewa ne mmabaa taa pɛ sɛ wɔne wɔn awofo bɔ nkɔmmɔ bere a wɔreyɛ fie nnwuma, anaa wɔte kar mu ne bere a wɔne wɔn awofo nam kwan so sen sɛ wɔne wɔn bɛhyɛ da atena ase abɔ nkɔmmɔ.—Bible mu nnyinasosɛm: Deuteronomium 6:6, 7.\nMa ɛnyɛ tiawa. Ɛnsɛ sɛ motwe asɛm biara mu twann araa ma ɛde abufuw ba. Mmom sɛ wokyerɛ w’adwene wie a . . . na woatwa so. Akyiri yi, sɛ ɛka wo ba no nkutoo na otumi susuw asɛm a wokae no ho a, “ɔbɛte” wo nsɛm no mu fã kɛse no ara ase. Ma no kwan ma ɔnyɛ saa.—Bible mu nnyinasosɛm: Mmebusɛm 1:1-4.\nTie—na yɛ fakaa. Tie asɛm no yiye—ntwa n’ano—na ama woahu nea ɛhaw no no mu yiye. Sɛ worema no mmuae a, da ntease adi. Sɛ woyɛ katee a, ɛbɛma wo ba no ahwehwɛ akwan a ɔbɛfa so abu wo mmara so a worentumi ntwe n’aso. Nhoma bi bɔ kɔkɔ sɛ: “Eyi mma mmofra nni nokware. (Staying Connected to Your Teenager) Wɔka nea wɔn awofo pɛ sɛ wɔte kyerɛ wɔn, na afei wɔyɛ nea wɔn ankasa pɛ bere a awofo no nni hɔ.”—Bible mu nnyinasosɛm: Filipifo 4:5.\nMma wo bo mmfuw. Abofra bi a wɔfrɛ no Kari ka sɛ: “Sɛ me ne me maame adwene nhyia wɔ asɛm bi ho a, biribiara a mɛka no hyɛ no abufuw. Eyi ma nkɔmmɔ a yɛbɔ no dan akyinnyegye, na ɛma me koko tumi pae.” Sɛ anka wobɛyɛ ade atra so no, ka biribi a ɛkyerɛ sɛ wote sɛnea ɔte nka no ase. Nhwɛso bi ni, sɛ́ anka wobɛka sɛ, “Eyi nnyɛ asɛm a ɛsɛ sɛ wo ma no haw wo!” no, ka sɛ, “mitumi hu sɛ asɛm yi ahaw wo paa.”—Bible mu nnyinasosɛm: Mmebusɛm 10:19.\nMa no akwankyerɛ sɛnea wubetumi, nanso nhyɛ no sɛ ɔnyɛ nea woka. Sɛnea yɛteɛteɛ yɛn apɔwmu ma yɛn ho yɛ den no, saa ara na ɛsɛ sɛ wo ba tumi hu sɛnea obesusuw nsɛm ho. Enti sɛ ne ho kyere no a, nsi “gyinae” mma no. Ma ɔnkyerɛ akwan a ɔbɛfa so adi ho dwuma no bi bere a moresusuw asɛm no ho no. Afei, bere a waka nea obetumi ayɛ no bi awie no, wubetumi aka sɛ: “Nea woaka no yɛ akwan kakraa bi a wubetumi afa so adi ho dwuma. Fa da koro anaa nnanu bi kosusuw ho bio, na afei yɛahyia asan asusuw sɛnea wopɛ sɛ wudi ho dwuma ne nea enti a wopɛ sɛ wofa saa kwan no so no ho.”—Bible mu nnyinasosɛm: Hebrifo 5: 14.\n^ nky. 7 Wɔasesa edin no bi.\n‘Yɛ ntɛm tie asɛm, yɛ nyaa kasa, na yɛ nyaa fa abufuw.’—Yakobo 1:19.\n“Mmuae bɔkɔɔ ma abufuw twa.”—Mmebusɛm 15:1.\n“Monnhyɛ mo mma abufuw, na mmom momfa nokware Kristofo ntetee ne afotu ntete wɔn bɔkɔɔ.”—Efesofo 6:4, The New Testament in Modern Speech, a R. F. Weymouth yɛe.\nMMABUN NHYƐ NO NSOW\nSo mopɛ sɛ mo awofo ma mo ahofadi pii? Mopɛ sɛ wɔte mo ase ankasa? Mubetumi ama ayɛ mmerɛw ama wɔn sɛ wɔbɛyɛ abien no nyinaa! Wɔ ɔkwan bɛn so? Mumfi mo pɛ mu nka nea ɛrekɔ so wɔ mo asetena mu nkyerɛ wɔn. Mommfa nsɛm nsie wɔn. Sɛ mo yɛ saa a, wɔrennya mo mu ahotoso koraa efisɛ mo mu ahotoso a wobenya no na ɛbɛma moanya ahofadi pii.\nAsɛm no ara ne sɛ mommma mo awofo nkutoo nkasa. Mo nso monyɛ mo fam de. Monka sɛnea nneɛma kɔɔ so wɔ da no mu ho asɛm nkyerɛ wɔn. Mummisa wɔn nso de. Munsua sɛnea mode obu bɛka nea ɛhaw mo ho asɛm akyerɛ wɔn. Nkɔmmɔbɔ ho behia bere a moanyinyin no. Dɛn nti na munsua no nnɛ?\nWo ba a ɔrekɔ mpanyin mu no, ma no kwan na hyɛ no nkuran ma onnya ne nipasu na onsi pi wɔ n’adwene mu. Wobɛyɛ dɛn ahyɛ no nkuran?


Hebrifo 9 NA-TWI - Na apam a edi kan no wɔ mmara a wɔnam - Bible Gateway\nHebrifo 8Hebrifo 10\nHebrifo 9 Nkwa Asem (NA-TWI)\n9 Na apam a edi kan no wɔ mmara a wɔnam so som. Saa ara nso na na wɔwɔ beae a nnipa asiesie a wɔsom. 2 Wosii ntamadan a na wɔfrɛ saa ntamadan no akyiri Kronkonbea. Na Kanea dua, ɔpon ne abodoo a wɔatew ho a wɔde ma Onyankopɔn wɔ hɔ. 3 Ntwamu a ɛto so abien no akyi na ntamadan bi wɔ a wɔfrɛ hɔ Kronkron mu Kronkron 4 a sika aduhuamhyew afɔremuka ne apam adaka a wɔde sika adura ho nyinaa wɔ. Saa adaka no mu na na sika pɔre a mana ne Aaron poma a ɛfefɛwee ne apam abopon no wɔ. 5 Adaka no so hɔ nso na Onuonyamfo Kerubim a watrɛw ne ntaban mu akata baabi a na wɔde bɔne kyɛ no si. Nanso yɛrentumi nka nneɛma no ho asɛm nkɔ akyiri mprempren.\n6 Saa na wɔahyehyɛ nneɛma no. Da biara na asɔfo no kɔ ntamadan no akyi kɔyɛ wɔn adwuma; 7 nanso na ɔsofɔ panyin no nko ara na ɔwɔ ho kwan sɛ ɔkɔ ntamadan no mu pɛnkoro pɛ afe biara. Ɔde mogya a ɔde bɔ Onyankopɔn afɔre ma ne ho ne bɔne a nnipa ayɛ a na wonnim sɛ wɔreyɛ bɔne no ka ne ho kɔ.\n8 Honhom Kronkron no nam saa kwan yi so kyerɛ yɛn sɛ, ɔkwan dedaw no, na nnipa a wonni mu ntumi nkɔ Kronkron mu Kronkron hɔ bere a ɔdan a ɛwɔ akyiri no ne nneɛma a egyina hɔ ma no no nyinaa da so wɔ hɔ. 9 Ɛyɛ mfatoho ma nnɛ bere yi. Ɛkyerɛ sɛ akyɛde ne mmoa a na wɔde bɔ afɔre ma Onyankopɔn no ntumi mma wɔn a wɔsom no koma mu nyɛ kronn. 10 Wɔde nnuan, anonne ne nneɛma ahorow a wɔde dwira wɔn ho na na edi dwuma no. Eyi yɛ mmara a enni mu kosi bere a Onyankopɔn bɛsesɛw ne nyinaa.\n11 Nanso Kristo aba dedaw sɛ ɔsɔfo panyin ama nneɛma pa a yɛwɔ dedaw yi. Ntamadan a ɔsom wɔ mu no so na edi mu kyɛn dedaw no. Ɛnyɛ nnipa na wɔyɛe a enti ɛkyerɛ sɛ, ɛnyɛ wiase fa bi. 12 Bere a Kristo kɔɔ ntamadan no mu a ɔkɔɔ Kronkronbea hɔ pɛnkoro no, wamfo mmirekyi ne anantwi mogya na ɛkɔbɔɔ afɔre. Mmom ɔno ara de ne mogya na ɛbɔɔ afɔre de gyee nkwa a enni awiei maa yɛn.\n13 Na sɛ mmirekyi ne anantwinini mogya ne nantwibere nso a wɔde dwira wɔn a wɔn ho agu fi tew wɔn ho kɔ honam ahofi mu a, 14 mpɛn ahe na Kristo a ɔnam Honhom a ɛte hɔ daa so de ne ho bɔɔ afɔre a ɛho nni dɛm maa Onyankopɔn no mogya rentew mo ho mfi nnwuma bɔne mu nkɔsom Onyankopɔn a ɔte ase no?\n15 Eyi nti na Kristo na ɔhyehyɛ apam foforo sɛnea ɛbɛyɛ a wɔn a Onyankopɔn afrɛ wɔn no benya nhyira a enni awiei sɛnea Onyankopɔn ahyɛ bɔ no. Eyi betumi aba saa, efisɛ, owu bi asi a egye nnipa fi wɔn bɔne a wɔyɛe bere a na wɔwɔ apam a edi kan no mu no.\n16 Sɛ nsamansew bi wɔ hɔ a , gye sɛ wotumi ma nokware no da adi sɛ onipa a ɔhyɛɛ saa nsamansew no awu. 17 Sɛ onipa a ɔhyɛ nsamansew no te ase a, saa nsamansew no nka hwee. Bere a wawu no na ɛka biribi. 18 Ɛno nti na apam a edi kan no wɔnam mogya so na ɛhyɛɛ no den no. 19 Nea edi kan no, Mose kaa mmaransɛm no nyinaa sɛnea ɛwɔ Mmara no mu no kyerɛɛ nnipa no. Nantwi mma mogya ne nsu ne kuntu kɔkɔɔ ne sommɛ na ɔde petee Mmara nhoma no ne nnipa no nyinaa so 20 kae se, “Eyi ne mogya a ɛsɔw apam a Onyankopɔn ahyɛ mo sɛ munni so no ano.” 21 Saa ara na Mose nso petee mogya guu ntamadan no ne nneɛma a wɔde som no nyinaa so nen. 22 Nokwarem, sɛnea Mmara no kyerɛ no, ɛkame ayɛ sɛ mogya na etumi tew ade nyinaa ho na saa ara nso na gye sɛ mogya hwie gu ansa na bɔnefafiri aba.\n23 Saa kwan yi ara so na wɔnam ma biribiara a ɛyɛ ɔsoro nhwɛsode no ho tew. Nanso ɔsoro nneɛma no ankasa de, afɔre a eye kyɛn eyinom na wɔde tew ho.\n24 Efisɛ, Kristo ankɔ baabi a ɛyɛ kronn a nnipa de wɔn nsa na ayɛ a ɛyɛ ade kann nhwɛsode. Ɔkɔɔ soro ankasa na osi yɛn ananmu wɔ hɔ wɔ Onyankopɔn anim. 25 Afe biara Yudafo sɔfo panyin de aboa mogya kɔ Kronkronbea hɔ. Nanso Kristo amfa ne ho amma mpɛn bebree saa. 26 Sɛ ɔyɛɛ saa a, anka efi adebɔ mfiase no obehu amane mpɛn bebree. Mmom, waba prɛko a nneɛma nyinaa reba awiei, nam ne ho a ɔde bɔɔ afɔre no so apopa bɔne.\n27 Ɛsɛ sɛ obiara wu baako pɛ na ɛno akyi Onyankopɔn abu no atɛn. 28 Saa ara na wɔde Kristo nso bɔɔ afɔre baako pɛ de gyee dodow no ara wɔ wɔn bɔne mu. Ɔbɛba ne mprenu so a ommegye nnebɔneyɛfo na mmom ɔbɛba abegye wɔn a wɔretwɛn no no nkwa.


Bible Mu Nsɛm Yesu Wɔ Turo no Mu - Yehowa Adansefo Intanɛt Dwumadibea\nBERE a wofii abansoro dan no mu no, Yesu ne n’asomafo no kɔɔ Getsemane turo no mu. Na wɔaba ha mpɛn pii. Afei Yesu ka kyerɛɛ wɔn sɛ wɔnwɛn na wɔmmɔ mpae. Ɔtwee ne ho kɔɔ akyiri kakra, de n’anim kobutuw fam bɔɔ mpae.\nAkyiri yi Yesu san baa baabi a n’asomafo no wɔ no. Dɛn na wususuw sɛ na wɔreyɛ? Na wɔadeda! Mprɛnsa no Yesu ka kyerɛɛ wɔn sɛ wɔnwɛn, nanso bere biara a ɔsan bae no obehui sɛ na wɔadeda. Nea edi akyiri a Yesu san bae no ɔkae sɛ: ‘Saa bere yi na moreda? Bere no adu sɛ wɔde me bɛhyɛ m’atamfo nsa.’\nSaa bere no ara wofii ase tee nnipa dɔm bi nne. Hwɛ! Mmarima a wɔreba no kurakura nkrante ne mmaa! Ná wokurakura agyatɛn a ɛbɛma wɔn kwan so ayɛ hann. Bere a wɔbɛn hɔ no obi fi dɔm no mu kɔɔ Yesu nkyɛn tẽẽ. Ofew n’afono ho, sɛnea wutumi hu no. Ɔbarima no yɛ Yuda Iskariot! Dɛn nti na ofew Yesu afono ho?\nYesu bisae sɛ: ‘Yuda, eyi so na wonam yi me ma?’ Yiw, na ɛyɛ sɛnkyerɛnne. Ɛmaa mmarima a wɔne Yuda nam no hui sɛ Yesu a wɔhwehwɛ no no ni. Enti Yesu atamfo no besoo no mu. Nanso na Petro remma wɔmfa Yesu nkɔ kwa. Ɔtwee ne nkrante a ɛhyɛ ne ho de bɔɔ onipa a ɔbɛn no no. Ne nkrante no anka ne ti, na etwaa n’asõ nifa. Nanso Yesu de ne nsa kaa ɔbarima no asõ ma ɛsan yɛɛ sɛnea na ɛte no.\nYesu ka kyerɛɛ Petro sɛ: ‘Fa wo nkrante hyɛ baabi a na ɛhyɛ. Wunnye nni sɛ anka metumi aka akyerɛ m’Agya ma abɔfo mpempem abegye me anaa?’ Yiw, anka obetumi ayɛ! Nanso Yesu ansrɛ Onyankopɔn sɛ ɔnsoma abɔfo biara, efisɛ na onim sɛ bere adu sɛ wɔde no hyɛ n’atamfo nsa. Enti ɔma wɔde no kɔe. Ma yɛnhwɛ nea ɛbaa Yesu so afei.\nƐhefa na Yesu ne n’asomafo no kɔe bere a wofii abansoro dan no mu no, na dɛn na ɔka kyerɛɛ wɔn sɛ wɔnyɛ?\nDɛn na Yesu hui bere a ɔsan baa baabi a n’asomafo no wɔ no, na mpɛn ahe na eyi kɔɔ so?\nHenanom na wɔbaa turom hɔ, na dɛn na Yuda Iskariot yɛe sɛnea mfonini no kyerɛ no?\nAdɛn nti na Yuda few Yesu afono ho, na dɛn na Petro yɛe?\nDɛn na Yesu ka kyerɛɛ Petro, na adɛn nti na Yesu anka ankyerɛ Onyankopɔn sɛ ɔnsoma abɔfo bi mmra?\nKenkan Mateo 26:36-56.\nAdɛn nti na sɛnea Yesu tuu n’asuafo no fo no yɛ nhwɛso pa ma Kristofo mpanyimfo nnɛ? (Mat. 20:25-28; 26:40, 41; Gal. 5:17; Efe. 4:29, 31, 32)\nYesu buu honam fam akode a obi de di dwuma tia ne yɔnko no dɛn? (Mat. 26:52; Luka 6:27, 28; Yoh. 18:36)\nKenkan Luka 22:39-53.\nBere a ɔbɔfo beyii ne ho adi kyerɛɛ Yesu wɔ Getsemane turom hyɛɛ no den no, so na ɛkyerɛ sɛ Yesu gyidi rehinhim? Kyerɛkyerɛ mu. (Luka 22:41-43; Yes. 49:8; Mat. 4:10, 11; Heb. 5:7)\nKenkan Yohane 18:1-12.\nƆkwan bɛn na Yesu faa so bɔɔ n’asuafo ho ban fii n’asɔretiafo ho, na dɛn na yebetumi asua afi saa nhwɛso yi mu? (Yoh. 10:11, 12; 18:1, 6-9; Heb. 13:6; Yak. 2:25)


Nnwom Mu Dwom 4 AKCB - Matteus 4 LB\nNnwom Mu Dwom 4:1-16\n1Wo ho yɛ fɛ, me dɔfo!\nAo, wo ho yɛ fɛ!\nWʼaniwa a ɛhyehyɛ wo nkataanim mu no te sɛ aborɔnoma.\nWo nwi te sɛ mpapokuw a\nwɔresian Gilead Bepɔw.\n2Wo se te sɛ nguankuw a wɔatwitwa wɔn ho nwi foforo,\na wofi aguaree.\nBaako mpo nyeraa ɛ.\n3Wʼanofafa te sɛ koogyan hama;\nwʼano yɛ fɛ.\nWʼasontɔre a ɛhyɛ wo nkataanim mu\nte sɛ ntunkum aduaba fa.\n4Wo kɔn te sɛ Dawid abantenten,\na wɔasi no fɛɛfɛ;\nna akokyɛm apem sensɛn ho,\na ne nyinaa yɛ akofo kyɛm.\n5Wo nufu te sɛ atwemma abien,\natwemma nta a\nwodidi wɔ sukooko mu.\n6Enkosi sɛ ade bɛkye,\nama honhom aguan no,\nmɛkɔ kurobow bepɔw\nne aduhuam nkoko no so.\n7Me dɔfo, wo ho yɛ fɛ papa;\nwo ho nni dɛm biara.\n8Ma yemfi Lebanon, mʼayeforo,\nwo ne me mfi Lebanon nkɔ.\nSian fi Amana atifi bra,\nfi Senir atifi, Hermon apampam hɔ,\nfi gyata buw mu\nne mmepɔw a asebɔ dɛɛdɛɛ hɔ.\n9Woagye me koma abɔ so, me nuabea, mʼayeforo;\nwoagye me koma abɔ so;\nwode wʼani a ɛbɔɔ me so,\nne wo kɔnmuade mu ɔbohemaa baako.\n10Wo dɔ yɛ anigye, me nuabea, mʼayeforo!\nHwɛ, wo dɔ sɔ ani sen bobesa,\nna wʼaduhuam yɛ huam sen pɛprɛ biara.\n11Asɛm dɛdɛ fi wʼano sɛ ɛwokyɛm, mʼayeforo;\nnufusu ne ɛwo wɔ wo tɛkrɛma ase.\nWo ntade mu hua te sɛ Lebanon de.\n12Wote sɛ turo a wɔato ano pon mu, me nuabea, mʼayeforo;\nwoyɛ asuti a wɔagye ho ban, asubura a wɔasɔw ano.\n13Wo nnua yɛ nnuabafuw so ntunkum\na ɛsow aba pa,\nahuahaa ne nnuannua,\n14nnuannua ne mmetire,\nosiko ne sinamon,\na ohuamfufu nnua ahorow,\nkurobow ne dupapo\nne pɛprɛ papa ahorow nyinaa ka ho.\n15Woyɛ asubura turo,\nabura a nsu sen fi mu\na ɛsen fi Lebanon.\n16Sɔre, atifi fam mframa!\nBra, anafo fam mframa!4.16 Mframa a ɛbɔ fi atifi fam no mu dwo enti ɛma nnuaba yɛ foforo daa. Mframa a ɛbɔ fi anafo fam no mu yɛ hyew na ɛma nnuaba no bere. Ne abien ka bɔ mu a, ɛma mframa a ɛyɛ huam fa turo no mu.\nBɔ fa me turo mu,\nsɛnea ɛbɛyɛ a ne hua no begyigye afa baabiara.\nMa me dɔfo mmra ne turo mu\nna ɔmmɛka ne nnuaba papa no nhwɛ.\nAKCB : Nnwom Mu Dwom 4